**Informatīvais ziņojums**

**„Par Eiropas Savienības programmu *Erasmus+* un *Eiropas Solidaritātes korpuss***

**īstenošanai nepieciešamo finansējumu 2021.–2027. gadā”**

Izglītības un zinātnes ministrija (turpmāk – ministrija) ir sagatavojusi informatīvo ziņojumu, lai tiktu pieņemts Ministru kabineta lēmums par valsts budžeta ilgtermiņa saistību uzņemšanos Eiropas Savienības (turpmāk – ES) programmu ***Erasmus+*** un ***Eiropas Solidaritātes korpuss*** īstenošanas nodrošināšanai 2021.–2027. gada periodā.

Informatīvais ziņojums sagatavots, ievērojot Likuma par budžetu un finanšu vadību 24. panta trešo daļu, kas nosaka, ka budžeta iestādes var uzņemties papildu valsts budžeta ilgtermiņa saistības vienīgi ES politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Abas programmas ir attiecīgi iepriekšējā ES daudzgadu budžeta perioda (2014.–2020. gads) programmu *Erasmus+* un *Eiropas Solidaritātes korpuss* turpinājumi. Valsts budžeta saistību apmērs *Erasmus+* programmas īstenošanas nodrošināšanai Latvijā līdzšinējam 2014.–2020. gada darbības periodam sākotnēji tika noteikts ar Ministru kabineta 2014. gada 16. septembra lēmumu (TA-2080, prot. Nr. 49 61.§)[[1]](#footnote-1) un precizēts ar Ministru kabineta 2016. gada 16. novembra lēmumu (TA-2514, prot. Nr. 63 28.§)[[2]](#footnote-2). Savukārt Ministru kabinets 2019. gada 10. septembra sēdē (TA-1562, prot. Nr. 39 29.§)[[3]](#footnote-3)atbalstīja papildu valsts budžeta līdzfinansējuma (turpmāk – valsts līdzfinansējums) piešķiršanu *Erasmus+* un *Eiropas Solidaritātes korpuss* programmu īstenošanai 2019. un 2020. gadā (turpmāk – protokollēmums Nr. 39).

**1. Vispārēja informācija par programmām jaunajā**

**2021.–2027. gada periodā**

1. Laika posmā no 2021. gada 1. janvāra līdz 2027. gada 31. decembrim Latvija piedalās ES programmu *Erasmus+* un *Eiropas Solidaritātes korpuss* (turpmāk abas kopā – programmas) īstenošanā. Programmas tiek īstenotas Eiropā 33 valstīs. Programmu darbības ilgums atbilst ES daudzgadu budžeta 2021.–2027. gadam periodam[[4]](#footnote-4) un ietver sinerģijas potenciālu ar citām ES programmām un finanšu shēmām.

2.Programma ***Erasmus+*** izglītības un mācību, jaunatnes un sporta jomās ir izveidota ar Eiropas Parlamenta un Padomes 2021. gada 20. maija regulu Nr. 2021/817 (turpmāk – regula Nr. 2021/817)[[5]](#footnote-5). Programmas mērķis ir „izmantojot mūžizglītības pieeju un iespējas, atbalstīt cilvēku izglītojošo, profesionālo un personisko izaugsmi izglītības un mācību, jaunatnes un sporta jomās Eiropā un ārpus tās, tādējādi veicinot ilgtspējīgu izaugsmi, kvalitatīvu nodarbinātību un sociālo kohēziju, inovācijas virzīšanu un palīdzot stiprināt Eiropas identitāti un aktīvu pilsoniskumu. Programma ir būtisks instruments Eiropas izglītības telpas izveidei, atbalstot Eiropas stratēģiskās sadarbības īstenošanu izglītības un apmācības jomā, tostarp tās pamatā esošās nozaru darba kārtības, sekmējot jaunatnes politikas sadarbību saskaņā ar 2019.–2027. gada Eiropas Savienības jaunatnes stratēģiju un attīstot Eiropas dimensiju sportā”.

3. Programma ***Eiropas Solidaritātes korpuss*** jaunatnes un solidaritātes jomā ir izveidota ar Eiropas Parlamenta un Padomes 2021. gada 20. maija regulu Nr. 2021/888 (turpmāk – regula Nr. 2021/888)[[6]](#footnote-6). Programmas mērķis ir „veicināt jauniešu un organizāciju iesaistīšanos pieejamās un kvalitatīvās solidaritātes aktivitātēs, galvenokārt brīvprātīgajā darbā, tādā veidā stiprinot kohēziju, solidaritāti, demokrātiju, Eiropas identitāti un aktīvu pilsoniskumu Savienībā un ārpus tās, risinot lokālus sociālus un humanitāra rakstura izaicinājumus, īpašu uzmanību veltot ilgtspējīgas attīstības veicināšanai, sociālai iekļaušanai un vienlīdzīgām iespējām.”

4. Kopš 2020. gada 31. decembrī noslēdzās *Erasmus+* programmas 2014.–2020. gadam un *Eiropas Solidaritātes korpuss* programmas 2018.–2020. gadam periods, Eiropas Komisija (turpmāk – Komisija) un dalībvalstis ir nodrošinājušas sekmīgu darbību pēctecību, pārejot uz jaunu 2021.–2027. gada programmu periodu. Ņemot vērā regulu novēloto pieņemšanu 2021. gada 20. maijā, lai nodrošinātu programmu ietvaros sniegtā atbalsta nepārtrauktību un izmaksu attiecināmību, tās piemēro ar atpakaļejošu spēku, proti, no 2021. gada 1. janvāra.

5. Komisijas veiktais starpposma izvērtējums par programmas *Erasmus+* 2014.–2020. gadam īstenošanu un ietekmi, kurā apkopoti dalībvalstu ziņojumi[[7]](#footnote-7), kā arī aptauju un pētījumu rezultāti liecina, ka sabiedrība augstu vērtē *Erasmus+* programmu. Finansējuma saņēmēju apmierinātības rādītājs ir augstāks par 90%. Izvērtējumā uzsvērta pievienotā vērtība, ko ES ir sniegusi *Erasmus+* programma, kā arī papildināmība ar citiem ES politikas virzieniem un programmām. Tika secināts, ka pēc 2020. gada *Erasmus+* programma būtu jāturpina plašākā mērogā un ar lielāku budžeta piešķīrumu.

6. Balstoties uz līdzšinējo programmu *Erasmus+* un *Eiropas Solidaritātes korpuss* pozitīvo pieredzi, kas gūta iepriekšējā finanšu periodā, jaunajā ietvarā tiek saglabāta abu programmu integrētā struktūra, sinerģija un uz mūžizglītību vērsta pieeja. Programmām ir plašs darbību klāsts, kas tiek īstenots kvalitatīvu projektu un pasākumu veidā. Prioritātes, kas caurvij visas programmu darbības, ir sociālā iekļaušana un daudzveidība, digitālā pārveide, vide un klimata pārmaiņu novēršana, līdzdalība demokrātiskajos procesos. Šogad papildu uzsvars tiek likts uz pasākumiem Covid-19 pandēmijas seku mazināšanai.

7. Programmas *Erasmus+* mērķi tiks sasniegti, īstenojot mobilitātes un starptautiskās sadarbības aktivitātes kā starp ES, tā starp *Erasmus+* programmas partnervalstu iestādēm. Mobilitātes iespējas izglītības ieguvesnolūkā aptvers visus izglītības veidus un sektorus: vispārējo (t.sk. pirmsskolas) izglītību, profesionālo izglītību, augstāko izglītību un pieaugušo izglītību, kā arī neformālo un ikdienējo mācīšanos jaunatnes jomā. *Erasmus+* programma dos ieguldījumu dalībvalstu izglītības sistēmu modernizēšanā, darba ar jaunatni sistēmas veidošanā, kā arī attīstīs Eiropas dimensiju sportā. Programmas *Eiropas Solidaritātes korpuss* uz solidaritāti vērstie mērķi tiks sasniegti, īstenojot gan starptautiskas mobilitātes aktivitātes, gan vietēja mēroga līdzdalības pasākumus.Jauniešiem un organizācijām programma sniedz iespēju iesaistīties aktivitātēs sabiedrības labā, izmantojot brīvprātīgo darbu vai veidojot solidaritātes projektus, kas risina sabiedrībai nozīmīgus izaicinājumus, uzlabo jauniešu kompetences, sekmē sociālo iekļaušanu un Eiropas vērtību stiprināšanu.

8. Tāpat kā līdzšinējā periodā, arī nākamajos septiņos gados programmas sniegs nozīmīgu atbalstu jaunatnes jomai, finansējot daudzveidīgus projektus. *Eiropas Solidaritātes korpuss* programmas darbības veicinās jauniešu un organizāciju iesaistīšanos solidaritātes aktivitātēs, kamēr programma *Erasmus+* piedāvā citu veidu darbības, piemēram, mācību mobilitāti, pasākumus jauniešuaktīvai līdzdalībaisabiedrībā, atbalstu organizāciju sadarbībai un politikas izstrādei.

9. Programmu darbības papildina un ir saskanīgas ar attiecīgajām ES rīcībpolitikām, nozaru prioritātēm un programmām (piemēram, Stratēģiskais satvars Eiropas sadarbībai izglītības un mācību jomā ceļā uz Eiropas izglītības telpu un turpmāk (2021–2030)[[8]](#footnote-8), ES jaunatnes stratēģija 2019.–2027. gadam[[9]](#footnote-9), Eiropas Jaunatnes darba programma[[10]](#footnote-10), Digitālās izglītības rīcības plāns (2021–2027),ES darba plāns sportam[[11]](#footnote-11), Eiropas Prasmju programma), kā arī ar nacionālajos plānošanas dokumentos noteiktajiem mērķiem dalībvalstīs (piemēram, Latvijas Nacionālais attīstības plāns 2021.–2027. gadam, Izglītības attīstības pamatnostādnes 2021.–2027. gadam “Nākotnes prasmes nākotnes sabiedrībai”, Jaunatnes politikas pamatnostādnes 2021.–2027. gadam, Sporta politikas pamatnostādnes2021.–2027. gadam).

10. No 2021. līdz 2027. gadam kopējā ES budžeta dotācija programmai *Erasmus+* pārsniedz 28 miljr. *euro* un programmai *Eiropas Solidaritātes korpuss* 1,009 miljr. *euro* (faktiskajās cenās).

11. Gadskārtējā ES dotācija dalībvalstij tiek noteikta Komisijas ikgadējās darba programmās (*Annual Commission Work Programme*) *Erasmus+* vai *Eiropas Solidaritātes korpuss* īstenošanai. Dotācijas apmērs ir atkarīgs no iepriekšējos gados programmām piešķirtā finansējuma apguves un rezultatīvo rādītāju izpildes dalībvalstī, valsts iedzīvotāju skaita, dzīves dārdzības izmaksu izmaiņām un citiem Komisijas aprēķinu metodē iekļautiem kritērijiem.

12. ES finansējuma piešķīrums tiek plānots pieaugošs, a**tbilstoši programmu** ikgadējam **ieviešanas tempam.** 2021. gadā finansējums netiks būtiski palielināts salīdzinājumā ar 2020. gadu, nodrošinot jaunā perioda programmu pakāpenisku uzsākšanu un ņemot vērā pārvietošanās ierobežojumu ietekmi uz pārrobežu aktivitāšu apjomu saistībā ar Covid-19 pandēmijas izplatību.

13. Lai arī programmas tiek īstenotas divu dažādu regulu ietvaros, tiesiskajā regulējumā tām ir noteikts kopīgs īstenošanas mehānisms un pārvaldības procedūras. Programmu pārvaldības uzraudzību un pārraudzību nacionālā līmenī nodrošina atbildīgā valsts iestāde (*National Authority,* regulas Nr. 2021/817 26. pants). Savukārt programmu darbību pārvaldībai valsts iestāde izraugās valsts aģentūru (*National Agency,* regulas Nr. 2021/817 27. pants), kuru apstiprina Komisija un ar kuru noslēdz granta līgumu par ES finansējuma piešķiršanu (*Contribution Agreement*). Valsts aģentūra ir atbildīga par projektu administrēšanu tās pārziņā esošajā jomā.

Valsts iestāde un valsts aģentūra, kuras norīkotas pārvaldīt *Erasmus+* jaunatnes jomas darbības, pilda attiecīgās funkcijas arī programmā *Eiropas Solidaritātes korpuss* (regulas Nr. 2021/888 23. un 24. pants), tādējādi nodrošinot programmu īstenošanas saskaņotību.

14. Izvērtējot specifisko pasākumu kopumu programmu jomās, kā arī regulu efektīvas ieviešanas nolūkā atbilstoši regulas Nr. 2021/817 preambulas 52. apsvērumā un regulas Nr. 2021/888 preambulas 56. apsvērumā minētajam, valsts iestāde un valsts aģentūras, kas bija atbildīgas par programmu īstenošanu Latvijā iepriekšējos periodos 2014.–2020.gadam un 2007.–2013.gadam, ir atkārtoti norīkotas un turpina pildīt valsts iestādes un valsts aģentūru funkcijas. Ar Latvijas Republikas Pastāvīgās pārstāvniecības ES oficiālu paziņojumu Komisijai ministrija ir pilnvarota rīkoties kā programmu valsts iestāde 2021.–2027. gadu periodā.

15. Pamatojoties uz Komisijā iesniegtajiem valsts iestādes sagatavotajiem *ex ante* atbilstības novērtējumiem un deleģējumiem, Valsts izglītības attīstības aģentūra (turpmāk – VIAA) un Jaunatnes starptautisko programmu aģentūra (turpmāk – JSPA) ir norīkotas pārvaldīt programmu darbības kā valsts aģentūras Latvijā (turpmāk VIAA un JSPA kopā – valsts aģentūras).

16. Ņemot vērā programmu ieviešanas shēmu attiecībā uz formālo izglītību, neformālo un ikdienējo mācīšanos, ministrija ir noteikusi valsts aģentūrām programmu administrēšanas uzdevumus un atbildības sadalījumu, atbilstoši to kompetencei:

16.1. *Erasmus+* programmas valsts aģentūras funkcijas izglītības un mācību jomā pilda VIAA, bet valsts aģentūras funkcijas jaunatnes jomā – JSPA;

16.2. *Eiropas Solidaritātes korpuss* programmas valsts aģentūras funkcijas pilda JSPA.

17. Dalībvalstīm piešķirtā ES finansējuma galvenā daļa tiek paredzēta programmu netiešās administrēšanas aktivitātēm, kuras decentralizēti pārvalda valsts aģentūras. 2023. gadā pirmo reizi tiks uzsāktas netiešās administrēšanas aktivitātes sporta jomā, kurām būs pieejams ES finansējums mobilitātesprojektiem.

**2. Programmu darbības rezultāti** **Latvijā**

**2014.–2020. gada periodā**

Katru gadu Komisija ir izsniegusi atzinīgu vērtējumu par programmu *Erasmus+* un *Eiropas Solidaritātes korpuss* 2014.–2020. gadam sniegumu Latvijā un atbilstību tiesiskajā ietvarā noteiktajām prasībām. Ministrija ir pildījusi atbildīgās valsts iestādes pienākumus, organizējot programmu ieviešanas stratēģisko vadību, pārraudzību un uzraudzību*.* Programmu darbību īstenošanai Latvijā tika nodrošināts valsts līdzfinansējums visā laikposmā no 2014. gada 1. janvāra līdz 2020. gada 31. decembrim. Ar piešķirtajiem valsts budžetalīdzekļiem ministrija nodrošināja arī Komisijas noteikto pienākumu veikt ikgadējo neatkarīgo auditu valsts aģentūrās, lai gūtu pārliecību par finanšu pārvaldību un iekšējās kontroles sistēmu darbību. Tāpat saņemti pozitīvi Komisijas audita un pārraudzības pasākumu secinājumi, kas regulāri veikti ministrijā un valsts aģentūrās.

Ņemot vērā programmu noteiktos sasniedzamos rādītājus un mērķi maksimāli izmantot pieejamos līdzekļus netiešās administrēšanas aktivitāšu īstenošanai, valsts aģentūrasJSPA un VIAA piemēroja efektīvu finansējuma piešķiršanas pieeju, atbilstoši Komisijas nosacījumiem. ES finansējums *Erasmus+* programmas projektu īstenošanai apstiprināts turpat 99% apmērā un valsts līdzfinansējuma piešķīrums 100% apmērā.

2014.–2020. gadā valsts aģentūrasadministrēja netiešās administrēšanas aktivitāšu projektus atbilstoši ikgadējiem granta līgumiem, kas noslēgti ar Komisiju*.* **VIAA** īstenoja *Erasmus+* programmu vispārējās izglītības, profesionālās izglītības, augstākās izglītības un pieaugušo izglītības sektoros. Septiņu gadu laikposmā īstenoti projekti par 135 miljoniem *euro*, dodot nozīmīgu ieguldījumu Latvijas izglītības iestāžu internacionalizācijā un izglītības reformu īstenošanā. Konkursos kopumā apstiprināti 2023 projekti, no tiem 1144 *Erasmus+* mobilitātes projekti, kuru ietvaros gandrīz38 tūkstošidalībnieku guvuši mācību, prakses, studiju, docēšanas un darba vērošanas pieredzi citās Eiropas valstīs, kā arī īstenoti 879 stratēģisko partnerībuprojekti, kuros notikusi pieredzes apmaiņa un attīstītas inovatīvas pieejas izglītībā. Mobilitāšu dalībnieku vidū ir 435 pieaugušo izglītotāji un 2309 vispārizglītojošo izglītības iestāžu pedagogi. No Latvijas profesionālās izglītības iestādēm personāla profesionālās pilnveides un audzēkņu prakses iespējas ārvalstīs izmantoja 1236 pedagogi, 6065 audzēkņi īstermiņa mobilitātēs (tostarp 89 audzēkņi ar īpašām vajadzībām un 260 ar ierobežotām iespējām) un 503 audzēkņus pavadošās personas.

 Latvijas augstākās izglītības iestādes varēja īstenot mācību mobilitātes projektus gan ar *Erasmus+* programmas valstīm, gan partnervalstīm ārpus ES. Sakarā ar Latvijas socioekonomisko situāciju un ierobežoto individuālā atbalsta likmi, tika nodrošināts valsts līdzfinansējums studējošo un personāla mobilitātēm 20% apmērā no mobilitātes aktivitātēm augstākajā izglītībā pieejamā kopējā ES finansējuma. Valsts līdzfinansējums augstākās izglītības mobilitātēm starp *Erasmus+* dalībvalstīm (aktivitāte *KA103*) 2014.–2020. gadā tika novirzīts 1 1856 200 *euro* apmērā un starptautiskajām mobilitātēm ar partnervalstīm (aktivitāte *KA107*) 2016.–2020. gadā 1 974 578 *euro* apmērā. Ar līdzfinansējuma palīdzību palielinot Komisijas noteikto mobilitātes stipendijas individuālā atbalsta likmi, projektu ietvaros kļuva iespējams atbalstīt 16 956 studentu mobilitātes studijām un praksei (tostarp 7 studentiem ar īpašām vajadzībām un 48 ar ierobežotām iespējām), kā arī 10 120 augstskolu mācībspēku docēšanas un personāla profesionālās pilnveides mobilitātes. Kopš programmas uzsākšanas 2014. gadā augstākās izglītības institūcijām VIAA popularizējusi iespējas piedalīties arī *Erasmus+* centralizētajās tiešās administrēšanas aktivitātēs, t.sk. pildot Augstākās izglītības starptautiskā kontaktpunkta funkciju Latvijā. Sasniegti atzīstami rezultāti plaša mēroga starptautiskās sadarbības projektos “Kapacitātes stiprināšana augstākajā izglītībā partnervalstīs” un *Žana Monē* aktivitāšu ietvaros, kurus Latvijas augstskolas koordinē vai ir projektu partneri, vai arī līdzdarbojas *Erasmus Mundus* Kopīgās maģistrantūras ekselences programmas īstenošanas konsorcijā.

Vienlaikus VIAA ir ieviesusi jaunas iniciatīvas, ar kurām savas darbības laikā tika papildināta *Erasmus+* programma, jo īpaši profesionālās izglītības sektorā. 2018. gadā uzsāktās *ErasmusPro* iniciatīvas ieviešanai18 Latvijas profesionālās izglītības iestādes bija izstrādājušas savas internacionalizācijas stratēģijas un ieguvušas profesionālās izglītības un mācību mobilitātes hartu. Projekti ļāva organizēt ilgtermiņa mobilitātes 267 profesionālās izglītības iestāžu audzēkņiem, kas ir 4% no sektora mobilitāšu kopskaita. *Erasmus+* 2014.–2020. gada periodā VIAA veica *Eiropas Kredītsistēmas profesionālajai izglītībai* ECVET aktivitāšu ieviešanu un saturiski koordinēja Latvijas ekspertu darbu. ECVET principi tika piemēroti gan Latvijas profesionālās izglītības reformas kontekstā, gan *Erasmus+* atbalstīto mācību mobilitāšu projektu kvalitātes sekmēšanai, sasniegto mācīšanās rezultātu novērtēšanai, apstiprināšanai un atzīšanai. Ekspertu izstrādātie materiāli (piemēram, “ECVET – mobilitātes īstenošanas kvalitātei”) būs joprojām aktuāli jaunajā *Erasmus+* 2021.–2027. gada periodā.

Aptverot visus izglītības sektorus, programma ir stiprinājusi izglītības institūciju prasmes internacionalizācijas pieeju un stratēģiju veidošanā, starptautisko sadarbību padarot par savas ikdienas neatņemamu sastāvdaļu, bet starptautisko profesionālo pilnveidi vai mācību pieredzi par sava personāla, skolēnu, audzēkņu un studentu mācību vai darba komponenti. Īstenotie projekti ir paaugstinājuši izglītības kvalitāti, rosinājuši iekļaujošas izglītības sistēmas izveidi un risinājuši daudzveidīgus jautājumus atbilstoši ES kopīgajām izglītības prioritātēm: pamatprasmju attīstības stiprināšana, mācību priekšlaicīgas pamešanas novēršana, kompetenču dabaszinātnēs un matemātikā un digitālās pratības uzlabošana, visaptverošas pieejas valodu mācīšanai sekmēšana, jēgpilns informācijas un komunikāciju tehnoloģiju pielietojums mācību procesā, prasmju trūkuma problemātikas risināšana, mācīšanās un prasmju attīstības izcilības veicināšana, mācīšanās darba vietā, kopīgu ES vērtību apzināšanās, pilsoniskā iesaiste un līdzdalība.

VIAA no 2014. līdz 2020. gadam ir organizējusi 100 nacionāla un reģionāla mēroga informatīvos pasākumus potenciālajiem projektu iesniedzējiem un dalībniekiem par programmas nosacījumiem un pieteikšanās procedūrām. Projektu īstenotāju atbalstam organizēti *Erasmus+* projektu vadības un rezultātu izplatīšanas pasākumi. Sadarbībā ar citu valstu aģentūrām VIAA piedalījās starptautiskajos pētījumos, analizējot *Erasmus+* mobilitātes aspektus augstākajā un profesionālajā izglītībā.

**JSPA** jaunatnes jomā kopš 2014. gada īstenoja *Erasmus+* programmas sadaļu *Erasmus+: Jaunatne darbībā*,bet 2018. gadā uzsāka administrēt jauno iniciatīvu *Eiropas Solidaritātes korpuss.* Kopumā JSPA administrētajās programmās tika iesniegti 2838 projektu pieteikumi, no kuriem pieejamā finansējuma ietvaros apstiprināti 1055 projekti. Programmā *Erasmus+* apstiprināti 846 projekti, kuru ietvaros sniegta iespēja vairāk nekā 36 tūkstošiemjauniešu un jaunatnes darbinieku uzlabot savas kompetences, gūt starpkultūru pieredzi, apgūt jaunākās metodes darbā ar jaunatni, stiprināt sadarbības tīklus ar programmas partnervalstu jaunatnes organizācijām. Programmā *Eiropas Solidaritātes korpuss* apstiprināti 209 projekti, kuru ietvaros sniegta iespēja 1 106 dalībniekiem veicināt solidaritāti kā vērtību, sniegt ieguldījumu sabiedrības labā, paplašināt jauniešu nodarbinātību.

Atzinīgi vērtējams fakts, ka trešdaļa īstenoto *Erasmus+* un *Eiropas Solidaritātes korpuss* projektu bija vērsti uz sociālo iekļaušanu, aktivitātēs iesaistot 8 870 jauniešus ar ierobežotām iespējām, tostarp īpašām vajadzībām, kas ir 24% no kopējā programmu dalībnieku skaita. JSPA veikto atbalsta pasākumu, skaidrojošā darba un motivēšanas rezultātā 45% no visiem *Eiropas* *Solidaritātes korpuss*brīvprātīgā darba un darba projektos iesaistītajiem jauniešiem bija jaunieši ar ierobežotām iespējām.

JSPA katru gadu sniedza vairāk nekā 1 300 konsultācijas par programmu mērķiem un vērtībām un organizēja mācības darbā ar jaunatni iesaistītajiem. Jāatzīmē, ka līdz pat 34% no ikgadējā projektu iesniedzēju skaita *Erasmus+* programmas jaunatnes jomā bija organizācijas, kas iesaistījās pirmo reizi. Lai nodrošinātu projektu īstenošanas kvalitāti un celtu jaunatnes jomas darbinieku kompetences, aizvadītā programmu darbības periodā JSPA īstenoja vairāk nekā 400 vietējos un starptautiskos mācību pasākumus. Savukārt 5 514 jaunatnes darbinieki 188 mobilitātes projektu ietvaros paplašināja zināšanas par darba ar jaunatni organizēšanu citās valstīs un apguva jaunas darba metodes. Septiņu gadu laikā JSPA ir izstrādājusi 87 metodiskos un informatīvos materiālus darbā ar jaunatni iesaistītajiem.

Programmas *Erasmus+* starptautiskie partnerību projekti, kuru vadīšanā iesaistījās JSPA, bija atbalsta resurss tādu jaunatnes politikas prioritāšu īstenošanai kā darba ar jaunatni pilnveidošana pašvaldībās, kas balstīta uz ilgtspējīga darbības modeļa izstrādi un ieviešanu, visu jauniešu, tostarp jauniešu ar ierobežotām iespējām, iekļaušana sabiedrībā unaktīvalīdzdalība.Ņemot vērā ilgtermiņa stratēģiskās plānošanas nozīmi darbā ar jaunatni, projektā “*Europe Goes Local”* vairāk kā 30 Latvijas pašvaldību jaunatnes lietu speciālisti moduļu mācībās apguva jaunas zināšanas par jaunatnes politiku kopumā, gan darbu ar jaunatni. Projektā iegūtā pieredze tika integrēta metodiskajā materiālā darbam ar jaunatni vietējā līmenī. Savukārt sociālās iekļaušanas jautājumiem veltīto partnerības projektu ietvaros tika sniegts mentora atbalsts 42 nevalstiskajām organizācijām, kuras ikdienā strādā ar jauniešiem, kuriem ir invaliditāte vai veselības traucējumi. Organizācijas tika motivētas izstrādāt kvalitatīvus projektus, kas vērsti uz ierobežotām iespējām pakļautu jauniešu iesaisti, to kompetenču attīstīšanu un starptautiskās pieredzes gūšanu. Tika veicināta sistēmiska pieeja darbā ar jauniešiem, kuri nemācās, nestrādā un nav apguvuši arodu (turpmāk – NEET).

Programmas *Eiropas Solidaritātes korpuss* ietvaros JSPA izvērtēja organizāciju pieteikumus brīvprātīgā darba un darba projektu īstenošanai un 259 organizācijām izsniedza kvalitātes zīmes. Lai rosinātu uzņēmumu un organizāciju interesi īstenot *Eiropas Solidaritātes korpuss* algota darba un apmaksātas prakses projektus, veidojot darba attiecības ar jauniešiem, kā arī sniegtu atbalstu citu valstu brīvprātīgajiem valsts valodas apguvei Latvijā brīvprātīgā darba projektos, 2019. un 2020. gadā projektu īstenošanai bija pieejams valsts līdzfinansējums 508 730 *euro.* Valsts līdzfinansējums tika apgūts pilnā apmērā, un tā atbalstu saņēma 278 jaunieši. Tika radītas 40 jaunas darba vietas jauniešiem ar ierobežotām iespējām, piešķirot 100% projekta finansējumu, kā arī nodrošināts atalgojums 63 jauniešiem. Sinerģijā ar ES fondu projektu “*Proti un Dari*” arī NEET jauniešiem tika dota iespēja iegūt pirmo darba pieredzi.

Izmantojot programmas *Erasmus+* potenciālu, JSPA ir vairojusi neformālās mācīšanās pieejas izmantošanu formālās izglītības vidē. Eiropas skolu sadarbības tīkla *eTwinning*ietvaros 1 193 Latvijas izglītības iestādes un 7 374 skolotāji septiņos gados īstenojuši 3 055 projektus tiešsaistē, dažādojot mācību metodes un paplašinot starppriekšmetu saikni. *eTwinning*reģistrēto skolu un pedagogu skaita ziņā Latvija ir līdere starp Baltijas valstīm. Skolotājiem tika piedāvāti profesionālās pilnveides pasākumi. Savukārt JSPA partnerību pilotprojektu ietvaros vairākas augstākās izglītības studiju programmas tika papildinātas ar neformālās izglītībaskursu par starpkultūru kompetenci ar mērķi uzlabot darba ar jaunatni veicēju izglītošanu. Ārpus formālās izglītības darbā ar jaunatni apgūto kompetenču atzīšanai ES *Youthpass* sertifikāts tika pielāgots nacionālajam līmenim.

Programmu septiņu gadu darbības laikā īstenoti projekti par 22,8 milj. *euro*, dodot nozīmīgu ieguldījumu darba ar jaunatni attīstībā un kvalitātes celšanā Latvijā. JSPA popularizējusi dalību arī *Erasmus+* centralizētajā tiešās administrēšanas iniciatīvā *DiscoverEU*, kurā 18 gadus veci jaunieši varēja iegūt iespēju bez maksas apceļot Eiropu. 2018.–2019. gadā dalībai iniciatīvā pieteicās 2 908 jaunieši no Latvijas, no tiem 281 jaunietim tika piešķirtas biļetes ceļošanai.

Ar valsts līdzfinansējumu 2014.–2020. gadā tika nodrošināta ES informācijas un sadarbības tīklu nodaļu darbība Latvijā. Tika ieviesti atbalsta pasākumi politikas reformām izglītības un jaunatnes jomās, kā arī starptautiskajās mobilitātēs iegūto kvalifikāciju un prasmju pārskatāmības un atzīšanas instrumentu izmantošana, līdztekus veicinot *Erasmus+* programmas kvalitatīvu un iekļaujošu īstenošanu. Tostarp, ar *Erasmus+* programmas starptautiskās sadarbības aktivitātei *(Transnational Cooperation Activities)* pieejamā līdzfinansējuma atbalstu valsts aģentūras regulāri organizēja ekspertu, politikas veidotāju, izglītības iestāžu un organizāciju pārstāvju dalību kontaktsemināros, mācību vizītēs un tematiskos semināros par izglītības un jaunatnes jomu prioritārajām tēmām, kā arī piedalījās starptautiskos pētījumos.

Sabiedrības interese par projektu īstenošanu abās programmas ir bijusi ļoti liela, jo īpaši par mobilitātēm. Konkursos pieteiktajos projektos pieprasītais finansējuma apmērs ir bijis lielāks nekā Latvijai pieejamais budžets. Tādējādi veidojās rezerves projektu saraksti, kuri saņēmuši novērtējumu virs kvalitātes sliekšņa, bet to apstiprināšana nebija iespējama nepietiekamā finansējuma dēļ (piemēram, jaunatnes jomā ik gadu netika apstiprināti ap 50% kvalitatīvu projektu). Gan konkursos iesniegtie, gan apstiprinātie projekti pārstāv visus Latvijas reģionus.

Attīstot un dažādojot informēšanas un uzraudzības pasākumus un metodes, pakāpeniski ir panākta augstāka projektu sagatavošanas un īstenošanas kvalitāte. Programmas *Erasmus+* vienotais informācijas un komunikācijas kanāls ir tīmekļa vietnewww.erasmusplus.lv, kuru administrē abas aģentūras. Tiek ievietota jaunākā **informācija par programmas iespējām un nosacījumiem, kā arī** popularizēta projektu nozīme un uzsvērti to rezultāti. JSPA sociālo tīklu kontos sasniegusi vairāk nekā 10 000 sekotāju, tādējādi kļūstot par vadošo informācijas nodrošinātāju jaunatnes jomā. VIAAsociālajos tīklos sasniegusi vairāk nekā 10 600 sekotāju, pastāvīgi nodrošinot informāciju par starptautisko projektu iespējām izglītības un mācību jomā.

**3. Informācija par programmai *Erasmus+***

**nepieciešamo finansējumu**

18. Atbilstoši Komisijas 2021. gada darba programmā *Erasmus+* īstenošanai “*2021 annual work programme - "Erasmus+": the Union Programme for Education, Training, Youth and Sport, C(2021) 1939 of 25 March 2021*“[[12]](#footnote-12) (turpmāk – 2021. gada darba programma) noteiktajam (skat. informatīvā ziņojuma 1. pielikumā), Latvijai ir paredzēts kopējais ES finansējums (Komisijas granta veidā) 28 851 362 *euro* apmērā, kas ietver:

 18.1. netiešās administrēšanas aktivitāšu projektiem *Erasmus+* programmas 1. pamatdarbībā „Mācību mobilitāte” un 2. pamatdarbībā „Starporganizāciju un starpiestāžu sadarbība” - 25 755 162 *euro*. Šo summu veido budžeta pozīcija izglītības un mācību jomai 21 678 940 *euro* apmērā (2021. gada darba programmas 10. tabula), kā arī budžeta pozīcija jaunatnes jomai 4 076 222 *euro* apmērā (2021. gada darba programmas 12. tabula).

Savukārt šajā informatīvajā ziņojumā tiek pieprasīts valsts līdzfinansējums vienīgi ES budžeta pozīcijai mobilitātes aktivitātēm augstākajā izglītībā, kas noteikta 7 561 140 *euro* apmērā (2021. gada darba programmas 11. tabula, kolonna „*KA1, Higher education*”);

18.2. valsts aģentūru darbības nodrošināšanai – 1 550 492 *euro* (2021. gada darba programmas 14.tabula);

18.3. politikas reformu ieviešanas atbalsta pasākumiem – 1 545 708 *euro*. Šo summu veido budžeta pozīcija netiešās administrēšanas aktivitāšu projektiem *Erasmus+* programmas 3. pamatdarbībā „Atbalsts politikas izstrādei un sadarbībai” 597 504 *euro* apmērā (2021. gada darba programmas 15. tabula), kā arī budžeta pozīcija *Erasmus+* programmas tīklu nacionālajām nodaļām 948 204 *euro* apmērā (2021. gada darba programmas 16. tabula).

Savukārt šajā informatīvajā ziņojumā tiek pieprasīts valsts līdzfinansējums aktivitātēm 3. pamatdarbībā „Atbalsts politikas izstrādei un sadarbībai” 597 504 *euro* apmērā (skat. informatīvā ziņojuma 2. tabulas 1.-2. punktu *„TCA”*) un budžeta pozīcijai *Erasmus+* programmas tīklu nacionālajām nodaļām 886 626 *euro* apmērā.

Pārējām šajā punktā augstāk minētajām ES budžeta pozīcijām valsts līdzfinansējums nav nepieciešams. Tāpat arī valsts līdzfinansējums nav nepieciešams 2021. gada darba programmas 16. tabulā ietvertajam pasākumam *“National Teams to support the implementation of EU VET tools* (61 578 *euro* apmērā).

19. Lai minētais ES finansējums būtu pieejams, nepieciešams valsts budžetā attiecīgi palielināt ārvalstu finanšu palīdzību iestāžu ieņēmumos 2021. gadā, kā arī plānot atbilstošas ilgtermiņa saistības turpmākajos programmas *Erasmus+* īstenošanas gados (skat. informatīvā ziņojuma 6. sadaļā “Nepieciešamais finansējums programmu īstenošanai”).

 Šobrīd ir atbalstīta Komisijas 2021. gada darba programma, kura attiecināma arī uz periodu līdz 2027. gadam (ieskaitot). Plānojot ilgtermiņa saistības, valsts līdzfinansējumu nepieciešams plānot ne mazāku kā 2021. gadam norādītajā apmērā.

**3.1. Mobilitātes aktivitāšu nodrošināšanai augstākajā izglītībā**

**nepieciešamais finansējums**

21. Latvijas Nacionālais attīstības plāns 2021.–2027. gadam norāda uz nepieciešamību stiprināt augstākās izglītības efektivitāti un kvalitāti, veidot intensīvāku starptautisko sadarbību un internacionalizāciju[[13]](#footnote-13).Arī ikvienas augstākās izglītības iestādes darbībā internacionalizācija ir būtisks aspekts, jo veicina studiju satura un procesu attīstību atbilstoši starptautiskajā praksē pieņemtajiem kvalitātes kritērijiem, integrējot citu valstu labāko pieredzi. Internacionalizācija ir visaptveroša pieeja ar nolūku paaugstināt augstākās izglītības starptautisko konkurētspēju un inovācijas spēju, veidot ilgtspējīgus sadarbības tīklus, iekļauties aktuālajās norisēs starptautiskā vidē, tādējādi dodot ieguldījumu izglītības iestādes izaugsmē un reputācijā.

22. *Erasmus+* programma ir viens no būtiskākajiem ES finanšu instrumentiem Latvijas augstākās izglītības iestāžu internacionalizācijai. Augstākās izglītības sektors ir visapjomīgākā *Erasmus+* programmas daļa gan piešķirtā ES finansējuma apmēra, gan aktivitāšu ziņā. Kā centrālo elementu augstākajā izglītībā *Erasmus+* programma atbalsta mācību mobilitātes, vienlaikus uzsverot nepieciešamību nodrošināt atbilstošu kvalitāti. Aktivitātēs iespējams piedalīties tām augstākās izglītības iestādēm, kurām ir piešķirta *Erasmus* Augstākās izglītības harta *ECHE* (šobrīd Latvijā 47 augstskolas ir hartu turētājas).

23. Augstākās izglītības iestādes var īstenot mobilitātes projektus ar citām *Erasmus+* programmas valstīm un *Erasmus+* programmas partnervalstīm gan studējošo praksēm (t. sk. neseno absolventu praksēm) vai studijām visos studiju līmeņos, ganakadēmiskā personāla docēšanas un vispārējā personāla profesionālās kvalifikācijas pilnveidei. Ārvalstu partneraugstskolās pavadītais mācību mobilitātes periods tiek oficiāli atzīts. Turklāt mācību darbu var organizēt kombinēti, apvienojot mācības klātienē un tiešsaistē.

24. Institucionālā līmenī mobilitātes attīsta starpinstitūciju kontaktus, veicina turpmāku sadarbības projektu izstrādi, rada piekļuvi jaunām zināšanām un izplata inovatīvus rezultātus, ļauj kopīgot resursus, veicina starpvalstu un starpdisciplināru studiju programmu, studiju kursu un studiju moduļu izstrādi ar partneraugstskolām. Mobilitāte ir ieguvums arī katra indivīda kompetenču un prasmju paaugstināšanā, karjeras attīstības un nodarbinātības veicināšanā. Latvijas augstskolu spēja piesaistīt studiju procesa nodrošināšanai augsta līmeņa ārvalstu mācībspēkus unstudējošos pavērs iespējas starptautiskās prakses pārnesei, bagātinās studiju vidi un starpkultūru kompetences, kā arī radīs iespēju gūt starptautisku pieredzi tiem studentiem un mācībspēkiem, kuriem nav iespējas pašiem doties mobilitātē uz ārvalstīm.

25. Saskaņā ar 2021. gada darba programmu Latvijai pieejams ES finansējums mācību mobilitātesaktivitātēm augstākajā izglītībā starp programmas dalībvalstīm (11. tabulas kolonna ”KA1”) ir 7 561 140 *euro* apmērā. ES finansējums tiek atvēlēts **mobilitātes dalībnieku** individuālajam atbalstam, lai palīdzētu segt ar uzturēšanos ārvalstīs saistītās izmaksas saskaņā ar Komisijas noteikto gala mērķa valstij piemērojamo likmi.

**26. Projektu pieteicēji ir** augstākās izglītības iestādes, kuras nosūta konkursa kārtībā apstiprinātus **dalībniekus mācību** mobilitātes īstenošanaiārvalstīs. Augstskolas ik gadu noslēdz līgumus ar aktivitāti administrējošo valsts aģentūru VIAA par finansējuma saņemšanu *Erasmus+* **mācību** mobilitātēm. Savukārt projektu **d**alībnieki **no savas nosūtošās augstskolas** saņem *Erasmus+* stipendiju (par katru individuālo studentu un personāla mobilitāti), kas ir paredzēta uzturēšanās un ceļa (ja attiecināms) izmaksu atbalstam **mācību** mobilitātes periodā.

 **27.** Jāuzsver, ka *Erasmus+* stipendija sedz tikai daļu no mobilitātes izmaksām, tāpēc studentu un personāla mobilitātes dalībniekiem pašiem jārūpējas par nepieciešamo papildu līdzekļu nodrošināšanu. Piemēram, 2018. gadā[[14]](#footnote-14) dalībvalstīs *Erasmus+* stipendija bija vidēji 366 *euro* mēnesī, kas nebija pietiekama, lai nosegtu studējošā faktiskos ikmēneša tēriņus mobilitātē. Lai gan no Latvijas izbraucošajiemdalībniekiem piešķirtajām *Erasmus+* stipendijām tiek piemērota maksimālā Komisijas likme, arī šāds apmērs nenosedz faktiskos uzturēšanās izdevumus mobilitātes gala mērķa valstī.

28. Piekļuve kvalitatīvai augstākajai izglītībai ir saistāma ar vienlīdzīgu iespēju un iekļaušanas nodrošināšanu[[15]](#footnote-15). *Erasmus+* stipendijas apmērs ir vēl lielākā mērā jātuvina reālajām uzturēšanās izmaksām mobilitātes valstīs, lai dalība studiju mobilitātē būtu mazāk atkarīga no studējošo sociālajiem un ekonomiskajiem apstākļiem. Šī informatīvā ziņojuma 21.-24. punktā minēto apsvērumu dēļ nepieciešams palielināt īstenoto mobilitāšu skaitu vai vismaz to saglabāt esošajā līmenī, un pietiekams finansiālais atbalsts mobilitātes īstenošanai augstākās izglītības iestāžu studentiem un personālam būtiski ietekmē lēmuma pieņemšanu par dalību *Erasmus+* programmā.

29. Saskaņā ar protokollēmuma Nr. 39 2.4.1. apakšpunktu un 4. punktu, *Erasmus+* programmas 2014.–2020. gada periodā studējošo un personāla mobilitātes aktivitātei augstākajā izglītībā (*KA103*) tika piešķirts valsts līdzfinansējums 20% apmērā no aktivitātes kopējā ES finansējuma. Valsts līdzfinansējums ļāva *Erasmus+* stipendijām ikgadēji novirzīt lielāku finansējumu, nekā to paredzēja Komisijas likmes, tādējādi veicinot kvalitatīvus projektus. *Erasmus+* stipendijas apmērs studējošajiem par katru mobilitātes mēnesi tika palielināts par 200 *euro*, bet dalībniekiem, kam piešķirts maznodrošinātas vai trūcīgas personas statuss, bija iespējams saņemt vēl papildu 100 *euro*par katru mobilitātes mēnesi no ES finansējuma, savukārt personāla mobilitātes gadījumā piešķirtais finansējums par katru mobilitātes dienu tika palielināts par summu līdz 20% no Komisijas noteiktās uzturēšanās atbalsta likmes.

30. Aprēķins par 2021. gadā nepieciešamā valsts līdzfinansējuma apmēru mobilitātes aktivitāšu augstākajā izglītībā nodrošināšanai jaunajā *Erasmus+* programmas darbības periodā studējošo mobilitātes aktivitātei 20% apmērā no studējošo mobilitātes aktivitātes kopējā finansējuma un personāla mobilitātes aktivitātei 20% apmērā no personāla mobilitātes aktivitātes kopējā finansējuma sniegts 1. tabulā.

1. tabula

Nepieciešamais valsts līdzfinansējums 2021. gadā

mobilitātes aktivitāšu nodrošināšanai augstākajā izglītībā, *euro*

|  |  |
| --- | --- |
| 2021.gada darba programmā noteiktais ES finansējums | Nepieciešamais valsts līdzfinansējums 20% apmērā (7 561 140\*0,2) |
| 7 561 140 | 1 512 228 |

 31. 2021. gadā ir nepieciešams piešķirt valsts līdzfinansējumu studējošo un personāla mobilitātes aktivitātei 1 512 228 *euro*, ilgtermiņa saistības turpmākajos *Erasmus+* programmas īstenošanas gados plānojot 2021. gada apmērā.

**3.2. Nepieciešamais finansējums**

**atbalsta pasākumu politikas reformām ieviešanai**

32. *Erasmus+* programmas mērķu sasniegšanu veicina daudzveidīgi ES līmeņa atbalsta pasākumi (informācijas, mobilitātes un sadarbības tīkli, tiešsaistes platformas, u.c.), kas ir nozīmīgs rīks nacionālo reformu procesiem un Eiropas politikas sadarbībai izglītības un jaunatnes jomā. Lai dalībvalsts uzņemtos saistības šo pasākumu īstenošanai, obligāta prasība no Komisijas puses ir nacionālā līdzfinansējuma nodrošinājums proporcionāli piešķirtā ES finansējuma maksimālajai likmei procentuālā izteiksmē pret projekta kopējām attiecināmajām izmaksām (turpmāk – Komisijas likme). Tādējādi summa no abiem finansējuma avotiem veido pasākuma kopējo attiecināmo izmaksu apmēru.

33. Informatīvā ziņojuma 2. tabulā “Informācija par ES finansējumu un nepieciešamo valsts līdzfinansējumu *Erasmus+* programmai sadalījumā pa atbalsta pasākumiem” valsts līdzfinansējuma apmērs ir aprēķināts, ievērojot 2021. gada darba programmā noteiktoES finansējumu Latvijai minēto pasākumu īstenošanai (3. kolonna) un maksimālo Komisijas likmi(5. kolonna), vai atbilstoši iepriekšējā periodā noslēgto granta līgumu pagarinājumiem (skat. informāciju 2. tabulā).

2021. gada darba programmā atsevišķu atbalsta pasākumu īstenošanai ir norādīts ES finansējums nevis vienam gadam, bet gan laika posmam, par kuru ar Komisiju tiek slēgts viens granta līgums. Tādēļ valsts līdzfinansējuma nodrošinājuma aprēķins katram gadam sagatavots, par pamatu ņemot piešķirtā ES finansējuma kopsummu (3. kolonna).

34. Katru atbalsta pasākumu dalībvalstī nodrošina konkrētas institūcijas, ko programmas *Erasmus+* valsts iestāde norīkojusi Komisijai, ņemot vērā šo institūciju kompetenci, specializāciju un piekļuvi informācijai valsts līmenī. 2021. gada darba programmas II nodaļas apakšnodaļas „*Key Action 3*” 3. punktā “*Grants awarded by exception to calls for proposals – article 195 fr*” ir noteiktipasākumi, kuru īstenošanai Komisijas grants tiek piešķirts norīkotajām nacionālā līmeņa institūcijām (nodaļām, kontaktpunktiem u.c.) uzspecializētu projektu iesniegumu konkursa pamata.

35. Informatīvā ziņojuma 2. tabulā ir ietverts pasākums ***„Starptautiskās mācību un sadarbības aktivitātes”*** *(****TCA*** *– Training and Cooperation Activities)*,kura īstenošanai ES finansējums tiek piešķirts *Erasmus+* programmas 3. pamatdarbībā „Atbalsts politikas izstrādei un sadarbībai” valsts aģentūrām ikgadējā granta līguma ietvaros. Šiepasākumi veicina labās prakses apmaiņu un kontaktu veidošanu *Erasmus+* programmas īstenošanas kvalitātes nolūkā.

Informatīvā ziņojuma 2. tabulas 1. punktā ir norādīts *TCA* paredzētais ES finansējumsvalsts aģentūrai VIAA izglītības un mācību jomā, bet 2. punktā – valsts aģentūrai JSPA jaunatnes jomā. Aprēķins par nepieciešamo valsts līdzfinansējuma nodrošinājumu 5% apmērā veikts, ievērojot 2021. gada vadlīnijās valsts aģentūrām*(2021 Guide for National Agencies implementing the Erasmus+ and European Solidarity Corps programmes)* sadaļā 5.1.3.1 noteikto (skat. informatīvā ziņojuma 2. pielikumā).

36. Informatīvā ziņojuma 2. tabulā ir ietverti tālāk uzskaitītie atbalsta pasākumi *Erasmus+* programmas tīklu nacionālajām nodaļām:

36.1. Tīkla ***Eurydice*** Latvijas nodaļa *(National Units)* izstrādā aprakstus par izglītības sistēmu Latvijā un veido analītiskus pārskatus tīkla centralizētajiem ziņojumiem.

36.2. Informatīvā ziņojuma 2. tabulas 4., 12., un 13. punktā norādītie pasākumi ***Euroguidance*** tīkls, ***Europass*** un ***Eiropas Kvalifikāciju ietvarstruktūra*** *(****EQF*** - *European Qualifications Framework)* sniedz atbalstu Eiropas politikai attiecībā uz *Europass* portāla un digitālo izglītības, kvalifikāciju un prasmju apliecinošu dokumentu izstrādi un attīstību, karjeras atbalsta sistēmu un karjeras attīstības metodēm. Aktivitātes Latvijā ievieš nacionālais *Europass* centrs, *Euroguidance* tīkla Latvijas centrs un *EQF* nacionālais koordinācijas punkts *(****NCP*** - *National Coordination Points).* Grants nacionālajiem centriem tiek piešķirts 2021.–2023. gadam.

Latvijasnacionālā *Europass* centra un *EQF*nacionālā koordinācijas punkta funkciju ieviesējs ir Akadēmiskās informācijas centrs (turpmāk – AIC), līdz ar to Komisijas grants šo pasākumu īstenošanai tiek pārskaitīts tieši uz AIC kontu, savukārt valsts budžeta līdzfinansējums tiek plānots ministrijas (turpmāk tabulā - IZM) 70.11.00 budžeta apakšprogrammā un tiek piešķirts AIC ar līgumu.

36.3. Eiropas jaunatnes informācijas tīkla ***Eurodesk*** Latvijas nodaļa sniedz informāciju un konsultācijas jauniešiem par mobilitātes iespējām Eiropā, popularizē iespēju piedalīties ES programmās.

36.4. Eiropas skolu sadarbības tīkla ***eTwinning*** Nacionālais atbalsta dienests veicina Latvijas pedagogu kopienu tīklošanos *eTwinning* platformā un tiešsaistes mācību projektu īstenošanu.

36.5. E**lektroniskā platforma ES pieaugušo izglītības** jomā ***EPALE*** *(Electronic Platform for Adult Learning in Europe)*sniedz sadarbības iespējas un piekļuvi daudzveidīgiem resursiem. *EPALE* Nacionālais atbalsta dienests *(****NSS*** *– National Support Services)* veido pieredzes apmaiņas vidi Latvijas pieaugušo izglītībā iesaistītajiem.

36.6. ***Eiropas programmas pieaugušo izglītības jomā*** *(European Agenda for Adult Learning)* prioritāšu īstenošanai ir paredzēts grants pieaugušo izglītības koordinācijai nacionālā līmenī *(National Coordinators)*. Tiks īstenots projekts ”Nacionālie koordinatori Eiropas programmas ieviešanai Latvijas pieaugušo izglītībā”, kura mērķis ir uzlabot pieaugušo izglītības piedāvājumu un pieejamību, stiprināt izglītības iestāžu kapacitāti darbam ar pieaugušiem izglītojamajiem.

36.7. Pasākuma ***Atbalsts zināšanu pilnveidošanai jaunatnes politikas jomā*** *(Support to better knowledge in youth policy)*mērķis ir sniegt Komisijai un interesentiem dalībvalstīs informāciju par dalībvalstu jaunatnes politiku un situāciju jaunatnes jomā *Youth Wiki*platformā. Grants tiek piešķirts *Youth Wiki*nacionālajiem korespondentiem, kuri tiešsaistes platformā nodrošina satura radīšanu un aktualizēšanu.

36.8. Pasākums ***ES*** ***jaunatnes dialogs*** *(EU Youth Dialogue)[[16]](#footnote-16)*ir jaunatnes līdzdalības instruments, kas sastāv no 18 mēnešu darba cikliem ar vienu tematisko prioritāti ciklā. Šo procesu īsteno nacionālās darba grupas *(****NWG*** *- National Working Groups)*, kurām tiek piešķirts grants *ES Jaunatnes dialoga* darbībai un pārvaldībai dalībvalstī atbilstoši Komisijas rekomendācijām. Ņemot vērā, ka Komisijas likme 2021. gadam šim pasākumam vēl nav noteikta un atrodas saskaņošanas stadijā, valsts līdzfinansējuma likme plānojama vismaz 15% apmērā, proti, ne mazāk kā citiem šī informatīvā ziņojuma 2. pielikumā norādītajiem pasākumiem.

 36.9. **Eiropas kvalitātes nodrošināšanas ietvarstruktūras profesionālajā izglītībā un profesionālajā tālākizglītībā *EQAVET*** *(European Quality Assurance in Vocational Education and Training)* **indikatoru un pamatprincipu ieviešanu Latvijā īsteno** nacionālais koordinators (*NRP - National Reference Points)* Izglītības kvalitātes valsts dienests (turpmāk tabulā – IKVD)*.*

36.10. Informatīvā ziņojuma 2. tabulas 14. un 15. punktā norādītie pasākumiatbalsta Latvijas dalību starptautisku organizāciju īstenotosizglītības pētījumos,kas ļauj iegūtstarptautiski salīdzināmus datus.Ekonomiskās sadarbības un attīstības organizācijas ***OECD*** Starptautiskās pieaugušo kompetenču novērtēšanas programmas ***PIAAC*** (*The Programme for the International Assessment of Adult Competencies*) pētījums nodrošina iespēju izvērtēt pieaugušo profesionālās kompetences. OECD *PIAAC* pētījumu īsteno ministrija sadarbībā ar projekta partneri – Latvijas Universitāti. Grants tiek piešķirts 2021.–2023. gadam un valsts līdzfinansējums nepieciešams dalības maksas segšanai.

Starptautiskās Izglītības sasniegumu novērtēšanas asociācijas ***IEA*** *(International Association for the Evaluation of Educational Achievement)* koordinētā „Starptautiskā pilsoniskās izglītības pētījuma”(***ICCS*** *- International Civic and Citizenship Education Survey*) mērķis ir izvērtēt, cik lielā mērā dalībvalstu jaunieši ir gatavi uzņemties dažādas pilsoniskās lomas, kas raksturīgas 21. gadsimta otrajai desmitgadei. Granta līguma kopsummair 49 833 *euro*, kas sastāv no ES finansējuma daļas 37 375 *euro* un nacionālā līdzfinansējuma daļas12 458 *euro*. Grants tiek piešķirts 2021. gadam un valsts līdzfinansējums nepieciešams dalības maksas segšanai.

37. Ņemot vērā, ka atsevišķiem pasākumiem ES finansējums ir paredzēts vairākiem gadiem (skat. 2. tabulas trešo kolonnu), finansējums pa gadiem atšķiras. Turpmākajiem gadiem valsts līdzfinansējums tiek pieprasīts, aprēķina pamatā izmantojot gadā vidējo nepieciešamo apmēru.

2.tabula

Informācija par ES finansējumu un nepieciešamo valsts līdzfinansējumu *Erasmus+* programmai sadalījumā pa atbalsta pasākumiem

|  |  |  |  |  |  |  |
| --- | --- | --- | --- | --- | --- | --- |
| Nr.p.k. | Atbalsta pasākums. Atbildīgā institūcija, IZM budžeta apakšprogramma | ES finansējums, kas noteikts darba programmā vai granta līgumā (atbilstoši granta līguma periodam), *euro* | ES finansējums 2021.-2027. gadam,*euro* | Maksimālā Komisijas likme*,* % | Nepieciešamais valsts līdzfinansējums katru gadu vai atbilstoši granta līguma periodam, *euro* | Atsauce uz 2021.gada darba programmu |
| *1* | *2* | *3* | *4* | *5* | *6* | *8* |
| 1. | ***TCA***VIAA, 70.15.00 | 243 974 | 243 974 | 95% | 12 841 | 15.tabula |
| 2. | ***TCA*** JSPA, 70.15.00 | 353 530 | 353 530 | 95% | 18 607 | 15.tabula |
| 3.  | ***Eurydice***VIAA, 70.08.00 | 100 000diviem gadiem2021.-2022. | 50 000 | 75% | 16 667 | 16.tabula;Uzaicinājums iesniegt projektu |
| 4. |  ***Euroguidance***VIAA, 70.08.00 | 142 200trim gadiem2021.-2023. | 47 400 | 75%  | 15 800  | 16.tabula;Uzaicinājums iesniegt projektu |
|  5.  | ***Eurodesk***JSPA, 70.10.00 | 34 423 | 34 423 | 60% | 22 948 | 16.tabula |
| 6. | ***eTwinning***JSPA, 70.10.00 | 190 335\* diviem gadiem 2021.-2022. | 95 168 (2023.g. - 2027.g. ik gadu)(2021.g. - 95 168\* priekšfinansējums, 2022.g. - 95 168 )  | 80% | 23 792 | Granta līgumapagarinājums |
| 7. |  ***EPALE***IZM, 70.11.00 | 86 160\*diviem gadiem2021.-2022. | 43 080(2021.g. - 60 270 2022.g. - 25 890) | 80% |  10 770(2021.g. - 6 462 2022.g. - 15 078)  | Granta līgumapagarinājums |
| 8. | ***European Agenda for Adult Learning*** *- NC*IZM, 70.11.00 | 234 318diviem gadiem 2022.-2023.  | 117 159 (2022. - 2027.g.) | 80% | 29 290 | 16.tabula;Uzaicinājums iesniegt projektu |
| 9. | ***Support to better knowledge in youth policy***IZM, 70.11.00 | 15 208  | 15 208 | 75% | 5 069 | 16.tabulaUzaicinājums iesniegt projektu |
| 10. | ***EU Youth Dialogue******NWG***IZM, 70.11.00 | 34 977 | 34 977 | 85% | 6 172 | 16.tabulaUzaicinājums iesniegt projektu |
| 11. | ***EQAVET NRP***IKVD, IZM70.11.00  | 175 000trim gadiem2021.-2023. | 58 333 | 85% |  10 294 | Uzaicinājums iesniegt projektu |
| 12. | ***Europass*** AIC, IZM 70.11.00 | 164 400trim gadiem2021.-2023. | 54 800 | 75% | 18 267 | 16.tabulaUzaicinājums iesniegt projektu |
| 13. | ***EQF NCP*** AIC, IZM 70.11.00 | 161 100trim gadiem2021.-2023. | 53 700 | 75% | 17 900 | 16.tabulaUzaicinājums iesniegt projektu |
| 14. |  *Cooperation with the OECD;* ***PIAAC***IZM, 70.11.00 | 218 207\*trim gadiem2021.-2023.  | 72 736 | 80% | 18 184 | *Key action 3,* sadaļa 3.,n) punkts |
| 15. | *Cooperation with IEA –* ***ICCS***IZM, 70.11.00 | 37 375\* |  37 375 | 75% | 12 458 | *Key action 3,* sadaļa 3.,f) punkts |
|  | ***Kopā,*** *tai skaitā:* |  |  |  |  |  |
|  |  *70.08.00*  |  | 97 400 |  | 32 467 |  |
|  |  *70.10.00*  |  | 2021.g. - 34 4232022.g. - 129 5912023.g. un turpmāk- 129 591 |  | 2021.g. - 46 7402022.g. - 46 7402023.g. un turpmāk - 46 740 |  |
|  |  *70.11.00*  |  | 2021.g. - 387 3992022.g. - 470 1782023.g. un turpmāk- 487 368 |  | 2021.g. - 94 8062022.g. - 132 7122023.g. un turpmāk- 128 404 |  |
|  |  *70.15.00*  |  | 597 504 |  | 31 448 |  |

*\* granta faktiskā summa un likme, atbilstoši granta lēmumam un līgumam.*

38. Informatīvā ziņojuma 2. tabulas 6. un 7. punktā norādītajiem pasākumiem *eTwinning*un *EPALE*Komisija ir veikusi iepriekšējā *Erasmus+* programmas periodā noslēgto granta līgumu grozījumus, ar ko termiņš šo projektu īstenošanai ir pagarināts līdz 2022. gada31. martam.

***eTwinning*** projekta pagarinājuma perioda 15 mēnešiem ir paredzēts papildu ES finansējums 190 335 *euro*, kura apguvei un plānoto aktivitāšu izdevumu segšanai papildus ir nepieciešams valsts līdzfinansējums 20% jeb kopsummā 47 584 *euro*. Saskaņā ar granta līguma pagarinājumu pārcelts arī Komisijas priekšfinansējuma 95 168 *euro* apmērā maksājumu termiņš un tas ir paredzams tikai 2022. gadā pēc projekta noslēgšanas. Līdz ar to *eTwinning* projektam ir nepieciešams piešķirt valsts līdzekļus arī priekšfinansējuma nodrošināšanai 95 168 *euro* no budžeta 74. resora “Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” 2021. gadā 95 168 *euro*. Pēc projekta noslēguma atskaites iesniegšanas 2022. gadā Komisija ieskaitīs gala maksājumu un priekšfinansējuma aizņēmums pilnā apmērā tiks atmaksāts valsts budžetā.

***EPALE*** projekta pagarinājuma perioda 15 mēnešiem ir paredzēts papildu ES finansējums 86 160 *euro*, kura apguvei un plānoto aktivitāšu izdevumu segšanai papildus ir nepieciešams valsts līdzfinansējums kopsummā 21 540 *euro*.

39. Ņemot vērā noteiktos atbalsta pasākumus, nepieciešamais valsts līdzfinansējums katrā no turpmākajiem gadiem plānojams 2021. gada apmērā, to precizējot atbilstoši darba programmā paredzētajam finansējumam likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā.

**3.3. Valsts aģentūru darbības nodrošināšanai nepieciešamais finansējums**

40. Vismaz3,3% no kopējā *Erasmus+* programmas ES budžeta ir paredzēti valsts aģentūru darbības dotācijām septiņu gadu periodā (regulas Nr. 2021/817 17. panta 3. punkta d) apakšpunkts). Administratīvais darbs, kas valsts aģentūrām jānodrošina projektu dzīves ciklu īstenošanā, ietver ikgadējo Komisijas izsludināto netiešās administrēšanas aktivitāšu konkursu organizēšanu Latvijā projektu pieteikumu iesniegšanai, pretendentu atlasi, apstiprināto projektu kopuma vadīšanu (finanšu nolīgumu slēgšana, konsultācijas, izmaiņu saskaņošana u.c.) un projektu īstenošanas uzraudzību (uzraudzības, monitoringa, audita un sistēmas audita vizītes, atskaišu pārbaudes, pēcuzraudzība u.c.).

41. Darbības pienākumi un saistības *Erasmus+* programmas netiešās administrēšanas aktivitāšu īstenošanai tiek noteikti starp Komisiju un valsts aģentūrām katru gadu noslēgtajos granta līgumos par ES finansējuma piešķiršanu (*Contribution Agreement)* un to pielikumos: Komisijas izstrādātās vadlīnijas valsts aģentūrām *(Guide for National Agencies)* un vadlīnijas projektu pieteikumu iesniedzējiem *(****Programme Guide),* kā arī** valsts aģentūru izstrādātās ikgadējās darba programmas (*NA Work Programme)*.

42. Lai saņemtu Komisijas grantu, valsts aģentūras katru gadu sagatavo darba plānu *Erasmus+* īstenošanai Latvijā, kurā ietver no programmasizrietošusuzdevumus un pasākumus, sasniedzamos rezultatīvos rādītājus, kā arīministrijas sniegto informāciju par būtiskiem nacionālās politikas lēmumiem un procesiem. Komisijas apstiprinātais darba plāns ir valsts aģentūras ar Komisiju noslēgtā ikgadējā granta līguma sastāvdaļa*.*

43. Valsts aģentūru darba plānos paredzēto uzdevumu veikšanai ir nepieciešams personāls ar profesionālu kompetenci, atbilstoša infrastruktūra (t. sk. telpas un aprīkotas darba vietas) un informācijas tehnoloģijas, lai izpildītu Komisijas prasības par programmas un piešķirtā ES finansējuma pārvaldību (regulas Nr. 2021/817 27. panta 1.punkts).

 44. Turklāt no *Erasmus+* programmas administratīvā budžeta valsts aģentūras katru gadu pilnā apmērā finansē:

 44.1. komunikācijas aktivitātes. Lai veidotu sabiedrības izpratni un zināšanas par programmas prioritātēm un piedāvātajām iespējām, valsts aģentūras izvērš informatīvas kampaņas, vēršoties pie plašas auditorijas. Jaunu ieceru īstenošanai tiks izvēlēti daudzveidīgi digitālie formāti un informācijas kanāli, pielāgojoties lietošanas paradumiem mūsdienās. Projektu iesniedzējiem un īstenotājiem valsts aģentūras regulāri izstrādās viegli uztveramusinformatīvos un metodiskos materiālus par programmu. Valsts aģentūrām jāveic projektu rezultātu izplatīšanas pasākumi programmas ietekmes un dalībnieku pieredzes nodošanai;

 44.2. atbalsta pasākumus.Lai nodrošinātu Komisijas noteikto *Erasmus+* ikgadējo tematisko prioritāšu sasaisti ar programmas daudzveidīgo mērķagrupu esošajām aktivitātēm un konkrētām vēlmēm un vajadzībām, valsts aģentūrām ir jāizveido atbalstošas pieejas. Lai sekmētu pēc iespējas kvalitatīvu projektu sagatavošanu, jāorganizē informatīvi un mācību pasākumi un jāsniedz konsultācijas projektu vadības jautājumos, it sevišķi nelielām organizācijām un jauniem projektu īstenotājiem. Ņemot vērā VIAA un JSPA darbu pie jaunā *Erasmus+* programmas perioda ieviešanas un administrējamo projektu skaita ikgadējo pieaugumu, tiks palielināta atbalsta aktivitāšu intensitāte. JSPA pārziņā esošo projektu īstenotāji galvenokārt ir jaunatnes organizācijas, kurām raksturīgs nepastāvīgums un neliela pieredze projektu īstenošanā, nepieciešama mērķēta pieeja, lai nodrošinātu neformālās mācīšanās iespējas Latvijas jauniešiem un atbalstītu jaunatnes darbiniekus viņu ikdienas darbā. JSPA organizē kursus arī mācību vadītāju sagatavošanai,lai varētu piedāvāt kvalitatīvas mācības jaunatnes jomā iesaistītajiem;

44.3. informēšanas funkciju par *Erasmus+* tiešās administrēšanas aktivitātēm, kuras centralizēti pārvalda Komisijas izpildaģentūra *EACEA[[17]](#footnote-17)*. Valsts aģentūras nodrošina no Komisijas saņemtās informācijas sniegšanu interesentiem un skaidrojošo darbu projektu sagatavošanā, tādējādi palīdzot piesaistīt finansējumu Latvijas dalībai. Piemēram, JSPA jāorganizē atbalsta pasākumi tiešās administrēšanas iniciatīvā *DiscoverEU* iesaistītajām organizācijām Latvijā, lai projektu laikā jauniešiem no visas ES tiktu veikta mācīšanās procesa vadīšana;

44.4. atlīdzību ārējiem ekspertiem, kas izvērtē izglītības un jaunatnes jomas organizāciju un iestāžu akreditācijas pieteikumus dalībai programmu darbībās.

 45. Vienlaikus programma *Erasmus+* ir būtisks atbalsta instruments izglītības un jaunatnes jomu attīstībai nacionālā līmenī. VIAA un JSPA aktīvi iesaistās izglītības un jaunatnes politikas mērķu sasniegšanā, kas ietver darbu iekļaujošas izglītības sistēmas izveidei,individuālokompetenču attīstīšanai, pilsoniskajai un politiskajai līdzdalībai, kvalitatīva darba ar jaunatni veidošanai, labās prakses pielietošanai un noturīgas ietekmes panākšanai uz izglītības kvalitāti.

 No *Erasmus+*programmas ieviešanas principiem “vienkāršošana, pieejamība un iekļautība” izriet virkne pasākumu, lai programmas piedāvātās aktivitātes izmantotu arvien plašāks dalībnieku loks. Valsts aģentūrām ir jāizstrādā samērīgas un vienkāršotas procedūras un prasības, atvieglojot administratīvo slogu. Uzsvars tiek likts uz personu ar ierobežotām iespējām, jo īpaši jauniešu, dalības palielināšanu. Motivējot iesaistīties projektos mazāk pārstāvētas iedzīvotāju grupas,ir nepieciešams nodrošināt regulāru un pastiprinātu atbalstu.

46. Ievērojot Komisijas norādījumus, ministrija ir veikusi aprēķinus *Erasmus+* 2021. gada darba programmā valsts aģentūru darbības nodrošināšanai Latvijā paredzētā kopējā ES finansējuma 1 550 492 *euro* sadalei starp valsts aģentūrām, nosakot šādu proporciju: 61% jeb 945 800 *euro* – VIAA un 39% jeb 604 692 *euro* – JSPA.

Priekšlikumu ES finansējuma sadalījuma proporcijai valsts aģentūru darbības nodrošināšanai ministrija katru gadu pārskata un paziņo Komisijai granta līgumu sagatavošanai.

 47. ES dotācija valsts aģentūrām nesedz ar deleģēto uzdevumu izpildi saistītās izmaksas pilnā apmērā. Ievērojot regulas Nr. 2021/817 26. panta 8. punktā noteikto: „Valsts iestāde nodrošina pietiekamu līdzfinansējumu savas valsts aģentūras darbībai, lai nodrošinātu, ka Programmu pārvalda atbilstīgi piemērojamām Savienības normām”, papildus Komisijas piešķirtajam ES finansējumam ir nepieciešams nacionālais līdzfinansējums.

 48. Saskaņā ar protokollēmumu Nr. 39 2014.–2020. gada periodā valsts aģentūrām tika nodrošināts valsts līdzfinansējums 50% apmērā no kopējā valsts aģentūru darbībai nepieciešamā finansējuma. Lai nodrošinātu *Erasmus+* programmas pārvaldību atbilstošā kvalitātē, arī jaunajā 2021.–2027. gada periodā līdzfinansējumam ir jāpiemēro likme 50% apmērā no valsts aģentūru darbības nodrošināšanai kopējā nepieciešamā finansējuma (proti, tādā pašā apmērā kā ES finansējums).

3. tabula

**JSPA** kā programmas *Erasmus+* valsts aģentūras darbības nodrošināšanai

2021. un 2022. gadā nepieciešamais finansējums, *euro*

| Izdevumu pozīcija | Nepieciešamais finansējums2021.gadā | Nepieciešamais finansējums2022.gadā | Izdevumu apraksts |
| --- | --- | --- | --- |
| Atlīdzība  | 768 192 | 768 192 | Lai nodrošinātu programmas *Erasmus+* īstenošanu atbilstoši Komisijas (turpmāk tabulās - EK) noteiktajām prasībām, 2021.gadā un turpmākajos gados nodarbināti 34 darbinieki (27,80 pilnas slodzes), t.i., 4 darbinieki uz 20%, 6 darbinieki uz 50% un 24 darbinieki – 100% slodzes. Visiem programmā nodarbinātajiem ir 3. kvalifikācijas kategorija. Atlīdzībai nepieciešamais finansējuma apmērs veidojas sekojoši:1. Mēnešalga 487 171 euro (1 slodze – 13. mēnešalgas grupa; 6.2 slodzes – 12. mēnešalgas grupa un 20.6 slodzes – 11. mēnešalgas grupa);2. Vispārējās piemaksas (10%) – 48 717 euro;3. Prēmijas un naudas balvas (10%) - 48 717 euro;4. Sociālās garantijas (apdrošināšana, obligātās veselības pārbaude un brilles) (5%) – 24 359 euro;5. Saskaņā ar EK vadlīnijās valsts aģentūrām noteikto atalgojums projektu, akreditācijas un gala atskaišu izvērtēšanas ārējiem ekspertiem (vidēji plānotas 150 projektu izvērtēšanas, maksa par vienu 115 euro) – 17 250 euro;7. DD VSAOI 141 978 euro.Atlīdzība aprēķināta saskaņā ar Ministru kabineta instrukciju Nr. 19 „Tiesību akta projekta sākotnējās ietekmes izvērtēšanas kārtība”. |
| Mācību, darba un dienesta komandējumi, dienesta, darba braucieni | 12 000 | 27 000 | Iekšzemes, ārvalstu (mācību, darba braucieni, tai skaitā EK rīkotas apmācības, sanāksmes, semināri klātienē un tiešsaistē). Izdevumos ietilpst ceļa izdevumi, dienas nauda, viesnīcas izdevumi, tiešsaistes mācību dalības maksas. Gadā tiek plānoti vidēji 1000 euro uz vienu komandējumu/EK organizēto darbinieku mācību pasākumu. Ņemot vērā, ka ir uzsākts jauns programmas *Erasmus+* darbības periods, ieviestas jaunas IT sistēmas, jauni projektu veidi un 2022.gadā sagaidāmas vēl jaunas aktivitātes, plānoti vismaz 12 pasākumi. |
| Sakaru pakalpojumi, internets | 17 500 | 17 500 | Telefonu abonēšanas maksa un maksa par sarunām, mobilo telefonu pakalpojumi, interneta un pasta pakalpojumi. |
| Telpu noma, to uzturēšanas izdevumi | 130 000 | 130 000 | Telpu noma, maksa par komunālajiem pakalpojumiem, apsaimniekošanas izdevumi Mūkusalas ielā 41, Rīgā. Izmaksas plānotas atbilstoši līgumiem, proporcionāli darbinieku skaitam. |
| Informācijas sistēmu uzturēšana | 15 000 | 15 000 | Programmatūru uzturēšana, pilnveidošana, papildināšana un funkcionalitātes nodrošināšana, datu rezerves kopēšana attālinātā datu centrā, licenču noma. |
| Pārstāvība un sabiedriskās attiecības, kursu un semināru organizēšana | 141 692 | 126 692 | *Erasmus+* mājas lapas uzturēšana, kas noteikta EK vadlīnijās valsts aģentūrām.Komunikācijas aktivitātes, informējot gan par programmas *Erasmus+* nosacījumiem, projektu veidiem un labās prakses piemēriem, gan arī popularizējot *Erasmus+* programmu kā rīku darbam ar jaunatni – iekļaušanai, līdzdalības veicināšanai un citu jaunatnes pamatnostādnēs noteikto prioritāro virzienu sasniegšanai.Programmas *Erasmus+* jauno četru prioritāšu informēšanas, popularizēšanas, skaidrojošās kampaņas.Vismaz 34 informatīvie pasākumi, mācības potenciālajiem projektu iesniedzējiem, semināri projektu kvalitātes uzlabošanai un tematiskās tikšanās projektu īstenotājiem saskaņā ar EK vadlīnijās valsts aģentūrām un EK darba programmā noteikto (klātienē, tiešsaistē, reģionos). Papildu mācības un atbalsta aktivitātes darbā ar jaunatni iesaistītajiem un jauniešiem, mācības Latvijas jauniešu centru pārstāvjiem.Mācības projektu vērtēšanas ekspertiem, arī mācību vadītāju kopas plānošanas un izvērtēšanas tikšanās.17 informatīvie un metodiskie materiāli par neformālās izglītības jomu, programmas aktualitātēm un īstenoto projektu pieredzi, jaunajām programmas prioritātēm. Tematiskie raidieraksti jaunatnes jomas popularizēšanai. |
| Iekārtas, inventāra un aparatūras remonts, tehniskā apkalpošana | 25 000 | 25 000 | Datorapkalpošana, datu glabāšana uz servera, jaunāko programmatūru instalēšana, EK programmu atjauninājumu instalēšana. |
| Administratīvie ar aģentūras darbības nodrošināšanu saistītie izdevumi | 40 000 | 40 000 | Mediju monitorings, kvalitātes audits, darba drošīnas aizsardzība, arhivēšana, personāla atlase un apmācība, darbinieku dalība kursos un semināros, projektu uzraudzības, monitoringa, audita vizītes, projektu vērtēšanas ekpertu iesaiste saskaņā ar EK vadlīnijās valsts aģentūrām noteikto u.c. izdevumi JSPA darbības nodrošināšanai. |
| Biroja preces un inventārs | 35 000 | 35 000 | Biroja preces darba procesa nodrošināšanai, tai skaitā, kancelejas preces, biroja papīrs, mazvērtīgais inventārs (vērtībā līdz 500 euro*)*, u.c. |
| Kapitālie izdevumi | 25 000 | 25 000 | Biroja tehnikas iegāde un atjaunošama. Darba vietas aprīkojuma iegāde un atjaunošana Nemateriālo ieguldījumu iegāde. |
| ***Kopā****,* | 1 209 384 | 1 209 384 |  |
| *tai skaitā:* |  |  |  |
| ES finansējums  | 604 692 | 604 692 | Atbilstoši informatīvā ziņojuma 46. punktā norādītajam finansējuma sadalījumam. |
| Valsts budžeta līdzfinansējums | 604 692 | 604 692 |  |

4.tabula

**VIAA** kā programmas *Erasmus+* valsts aģentūras darbības nodrošināšanai

2021. gadā nepieciešamais finansējums, *euro*

| Izdevumu pozīcija | Nepieciešamais finansējums2021.gadā | Izdevumu apraksts |
| --- | --- | --- |
| Atlīdzība  | 1 266 092 | Lai nodrošinātu programmas *Erasmus +* īstenošanu atbilstoši EK noteiktajām prasībām, 2021.gadā un turpmākajos gados plānotas 41.25 amata vietas (slodzes). Visiem programmā nodarbinātajiem ir 3. kvalifikācijas kategorija. Atlīdzībai nepieciešamais finansējuma apmērs veidojas sekojoši:1. Mēnešalga 819 544 euro (1 slodze – 13. mēnešalgas grupa, 4 slodzes - 12. mēnešalgas grupa un 36.25 slodzes – 11. mēnešalgas grupa);2. Prēmijas un naudas balvas – 81 954 euro;3. Vispārējās piemaksas – 81 954 euro;4. Sociālās garantijas – 40 977 euro;5. DD VSAOI – 241 663 euro.Atlīdzība aprēķināta saskaņā ar Ministru kabineta instrukciju Nr. 19 „Tiesību akta projekta sākotnējās ietekmes izvērtēšanas kārtība”. |
| Mācību, darba un dienesta komandējumi;dienesta un darba braucieni | 74 787 | Iekšzemes, ārvalstu (mācību, darba braucieni, t.sk. EK rīkotas mācības, sanāksmes, semināri). Izdevumos ietilpst ceļa izdevumi, dienas nauda, viesnīcas izdevumi. Gadā tiek plānoti vidēji 1 813 euro uz vienu iesaistīto darbinieku.  |
| Informācijas sistēmu uzturēšana | 78 845 | Mājaslapas uzturēšana un funkcionalitātes nodrošināšana, datu rezerves kopēšana attālinātā datu centrā, licenču noma. |
| Pārstāvība un sabiedriskās attiecības, kursu un semināru organizēšana | 142 290 | Pasākumi, semināri, konferences, t.sk. starptautiski:* *Erasmus+* konkursa 2021.gadam informatīvā nedēļa 12.-16.04.2021 (tiešsaistes semināri, vebināri);
* Konsultāciju dienas (pirms projektu iesniegšanas);
* Projektu vadības/uzraudzības semināri (KA1 un KA2, regulāri);
* *Erasmus+* programmas 2021.-2027. gada perioda atklāšanas konference (II pusgads);
* *Erasmus+* projektu rezultātu izplatīšanas pasākums ar *Eiropas Atzinības Zīme Valodu Apguvē* un *Inovatīvas Mācīšanas Eiropas Balvas pasniegšanu* (II pusgads);
* *TCA* pasākuma starptautisks kontaktseminārs skolu sektorā (III ceturksnis);
* *TCA* starptautiska studiju vizīte (III/IV ceturksnis);
* *Erasmus+* kvalitātes balvas “Spārni” apbalvošanas pasākums (decembris, 2021).
 |
| Administratīvie ar aģentūras darbības nodrošināšanu saistītie izdevumi | 299 821 | Mediju monitorings, darbinieku dalība kursos un semināros, projektu un intereses izteikumu izvērtēšanas vizītes u.c. izdevumi aģentūras darbības nodrošināšanai. |
| Biroja preces un inventārs | 29 765 | Biroja preces darba procesa nodrošināšanai, t.sk. kancelejas preces, biroja papīrs, mazvērtīgais inventārs (vērtībā līdz 500 euro) u.c. |
| ***Kopā,*** | 1 891 600 |  |
| *tai skaitā:* |  |  |
| ES finansējums  | 945 800 | Atbilstoši informatīvā ziņojuma 46. punktā norādītajam finansējuma sadalījumam. |
| Valsts budžeta līdzfinansējums | 945 800 |  |

49. Kopējais valsts aģentūru darbības nodrošināšanai nepieciešamais finansējums (ES finansējums un valsts līdzfinansējums) ir šāds:

49.1. 2021. gadā ministrijas budžeta apakšprogrammā 70.08.00 “Valsts izglītības attīstības aģentūra” valstslīdzfinansējums 945 800 *euro* un apropriācija ārvalstu finanšu palīdzības līdzekļu izmantošanai 945 800 *euro* apmērā;

49.2. 2021. gadā ministrijas budžeta apakšprogrammā 70.10.00 “Jaunatnes starptautisko programmu aģentūra” valstslīdzfinansējums 604 692 *euro* un apropriācija ārvalstu finanšu palīdzības līdzekļu izmantošanai 604 692 *euro* apmērā;

49.3. 2022. gadā un katrā no turpmākajiem gadiem ilgtermiņa saistībās plānot valsts līdzfinansējumu 2021. gada apmērā, precizējot atbilstoši Komisijas ikgadējās darba programmās paredzētajam faktiskajam ES finansējuma apmēram.

**4. Informācija par programmai *Eiropas Solidaritātes korpuss***

**nepieciešamo finansējumu**

50. Atbilstoši Komisijas 2021. gada darba programmā *Eiropas Solidaritātes korpuss* īstenošanai (*The 2021 Annual Work Programme for the implementation of the European Solidarity Corps)* (turpmāk – 2021. gada ESK darba programma) noteiktajam (skat. informatīvā ziņojuma 3. pielikumā), Latvijai ir paredzēts kopējais ES finansējums 1 380 588 *euro* apmērā, kas ietver:

 50.1. netiešās administrēšanas aktivitāšu projektiem un kvalitātes pasākumiem 1 282 837 *euro*(2021. gada ESK darba programmas 3. tabula);

50.2. valsts aģentūras JSPA darbības nodrošināšanai – 97 751 *euro* (2021. gada ESK darba programmas 4. tabula).

51. Šī informatīvā ziņojuma 50.1. apakšpunktā minēto netiešās administrēšanas aktivitāšu ietvaros tiek īstenoti kvalitātes pasākumi, kas veicina programmas *Eiropas Solidaritātes korpuss*mērķu sasniegšanu. 2021. gada ESK darba programmas 3. tabulā ir ietverti pasākumi *Starptautiskās un nacionālās atbalsta aktivitātes* un *Kvalitātes zīme* (*Networking Activities*(***NET****)**and Quality Label),* kuru īstenošanai ES finansējumstiek piešķirts JSPA ikgadējā granta līguma ietvaros. Izmantojot *NET* finansējumu, JSPA kopā ar citu valstu aģentūrām iesaistās stratēģisku partnerību ilgtermiņa projektos, lai veicinātu solidaritāti un līdzdalību jauniešu vidū, kā arī organizē atbalsta aktivitātes *Eiropas Solidaritātes korpuss* projektu iesniedzējiem un izpēti par īstenotajiem projektiem.

Uz brīvprātīgā darba projektu finansējumu var pretendēt organizācijas, kas saņēmušas programmas *Eiropas Solidaritātes korpuss* Kvalitātes zīmi *(Quality Label)* un tādējādi ir tiesīgas uzņemt un nosūtīt jauniešus brīvprātīgā darba projektos.JSPA veic no organizācijām saņemto Kvalitātes zīmes pieteikumu izvērtēšanu un izsniegšanu, kā arī nodrošina mācību pasākumus organizācijām, kas saņēmušas Kvalitātes zīmi, un piešķirto kvalitātes zīmju uzraudzīšanu.

52. Lai dalībvalsts uzņemtos saistības minēto pasākumu īstenošanai, obligāta prasība no Komisijas puses ir nacionālā līdzfinansējuma nodrošinājums proporcionāli maksimālajai Komisijas likmei. Tādējādi summa no abiem finansējuma avotiem veido pasākuma kopējo attiecināmo izmaksu apmēru. Informatīvā ziņojuma 3. tabulā aprēķins par valsts līdzfinansējuma nodrošinājumu 5% apmērā veikts, ievērojot 2021. gada ESK darba programmā noteiktoES finansējumu Latvijai minēto pasākumu īstenošanai (3. kolonna) un 2021. gada vadlīnijās valsts aģentūrāmsadaļā 5.1.3.1 noteikto (skat. informatīvā ziņojuma 2. pielikumā).

5.tabula

Informācija par ES finansējumu un nepieciešamo valsts līdzfinansējumu programmas

***Eiropas******Solidaritātes korpuss*** kvalitātes pasākumiem

|  |  |  |  |  |  |  |
| --- | --- | --- | --- | --- | --- | --- |
| Nr.p.k. | Atbalsta pasākums. Atbildīgā institūcija,IZM budžeta apakšprogramma | ES finansējums,kas noteikts 2021.gada darba programmā, *euro* | ES finansējums 2021.gadam(katru gadu), *euro* | Maksimālā Komisijas likme, % | Nepieciešamais valsts līdzfinansējumskatru gadu (2021.gadā),*euro*  | Atsauce uz 2021.gada ESK darba programmu  |
| *1* | *2* | *3* | *4* | *5* | *7* | *8* |
| 1. | ***NET and Quality Label***JSPA, 70.12.00 | 99 443 | 99 443 | 95% | 5 234 | 2.3.2.2. sadaļa*,* a) un b) apakšpunkts;3.tabula |

 53. ES dotācija valsts aģentūrām nesedz ar deleģēto uzdevumu izpildi saistītās izmaksas pilnā apmērā, un JSPA ikgadējā darba plānaīstenošanai Latvijā no programmas *Eiropas Solidaritātes korpuss* administratīvā budžeta katru gadu pilnā apmērā finansē komunikācijas aktivitātes, programmas popularizēšanas pasākumus, t.sk. nacionāla mēroga seminārus par *Eiropas Solidaritātes korpuss* aktualitātēm un projektu pieteikumu sagatavošanu, organizē mācības jaunatnes jomas speciālistiem, nodrošina atlīdzību Kvalitātes zīmes un projektu izvērtētājiem, kā arī informēšanas funkciju par tiešās administrēšanas aktivitātēm.

 Savukārt, lai programmas *Eiropas Solidaritātes korpuss* aktivitātes būtu pieejamas visiem jauniešiem, JSPA organizē atbalsta pasākumus jauniešiem ar ierobežotām iespējām, kuri jaunatnes politikas dokumentos ir norādīti kā prioritāra mērķa grupa, lai sekmētu iesaistīšanos projektos un iekļaušanos sabiedrībā, kā arī nodrošina dažādu sabiedrības grupu pārstāvju (tostarp NEET jauniešu)līdzdalību un motivēšanu iesaistīties nacionāla līmeņa aktivitātēs. Vienlaikus, lai palielinātu iesaistīto organizāciju skaitu un ieinteresētu īstenot starptautiskus jaunatnes jomas projektus, JSPA veic individuālu darbu ar programmu *Erasmus+* un *Eiropas Solidaritātes korpuss* sadarbības partneriem.

54. Saskaņā ar protokollēmumu Nr. 39 2018.–2020. gada periodā programmas *Eiropas Solidaritātes korpuss* valsts aģentūrai JSPA tika nodrošināts valsts līdzfinansējums 50% apmērā no kopējā valsts aģentūras darbībai nepieciešamā finansējuma. Lai nodrošinātu programmas *Eiropas Solidaritātes korpuss* pārvaldību atbilstošā kvalitātē, arī jaunajā 2021.–2027. gada periodā līdzfinansējumam ir jāpiemēro likme 50% apmērā no valsts aģentūras darbības nodrošināšanai kopējā nepieciešamā finansējuma (proti, tādā pašā apmērā kā ES finansējums).

6. tabula

JSPA kā programmas *Eiropas Solidaritātes korpuss* valsts aģentūras darbības nodrošināšanai 2021. gadā nepieciešamais finansējums, *euro*

| Izdevumu pozīcija | Nepieciešamais finansējums2021.gadā | Izdevumu apraksts |
| --- | --- | --- |
| Atlīdzība  | 164 577 | Lai nodrošinātu programmas *Eiropas Solidaritātes korpuss* īstenošanu atbilstoši EK noteiktajām prasībām, 2021.gadā un turpmākajos gados plānotas 9 amata vietas (6 slodzes). Visiem projektā nodarbinātajiem ir 3. kvalifikācijas kategorija. Atlīdzībai nepieciešamais finansējuma apmērs veidojas sekojoši:1. Mēnešalga 105 864 euro (2 slodzes – 12. mēnešalgas grupa un 4 slodzes – 11. mēnešalgas grupa);2. Vispārējās piemaksas (10%) - 10 586 euro;3. Prēmijas un naudas balvas (10%) – 10 586 euro;3. Sociālās garantijas (apdrošināšana, obligātās veselības pārbaude un brilles) (5%) - 5 293 euro;4. Atalgojums iesniegto Kvalitātes zīmju izvērtēšanas ārējiem ekspertiem (vidēji plānotas 16 izvērtēšanas) – 1 845 euro;5. DD VSAOI – 30 403 euro.Atlīdzība aprēķināta saskaņā ar Ministru kabineta instrukciju Nr. 19 „Tiesību akta projekta sākotnējās ietekmes izvērtēšanas kārtība”. |
| Mācību, darba un dienesta komandējumi;dienesta un darba braucieni | 6 000 | Iekšzemes, ārvalstu (mācību, darba braucieni, t. sk. EK rīkotas mācības, sanāksmes, semināri tiešsaistē un klātienē). Izdevumos ietilpst ceļa izdevumi, dienas nauda, viesnīcas izdevumi, dalības maksa par attālināti organizētajiem pasākumiem. Gadā tiek plānoti vidēji 1000 euro uz vienu iesaistīto darbinieku, paredzēti vismaz 6 komandējumi / EK organizētie darbinieku mācību pasākumi gadā, ņemot vērā, ka ir uzsākts jauns programmas darbības periods, ieviestas jaunas IT sistēmas, jāapgūst jauni projektu veidi. |
| Informācijas sistēmu uzturēšana | 3 000 | Mājaslapas uzturēšana un funkcionalitātes nodrošināšana, datu rezerves kopēšana attālinātā datu centrā, licenču noma. |
| Pārstāvība un sabiedriskās attiecības, kursu un semināru organizēšana | 17 875 | Saskaņā ar programmas *Eiropas Solidaritātes korpuss* nosacījumiem JSPA ir jāorganizē informatīvie pasākumi pēc katra projektu konkursa izsludināšanas, mācību pasākumi projektu kvalitātes uzlabošanai, tikšanās apstiprināto projektu īstenotājiem, gan arī ikgadējie tematiskie/izvērtēšanas pasākumi visiem projektu īstenotājiem.Ik gadu tiek nodrošināta vismaz 6 semināru par projektu pieteikumu veidlapu aizpildīšanu un 6 informatīvu semināru par projektu īstenošanu organizēšana (tiešsaistē vai klātienē) un 4 pasākumi reģionos, informējot par programmas nosacījumiem un kvalitatīvu projektu izstrādi. Komunikācijas aktivitātes, informējot par programmu, projektu veidiem, labās prakses piemēriem. 3 informatīvie materiāli par programmas projektu veidiem un kvalitātes zīmi un 2 reprezentācijas materiāli programmas *Eiropas Solidaritātes korpuss* atpazīstamības nodrošināšanai. |
| Administratīvie ar aģentūras darbības nodrošināšanu saistītie izdevumi | 3000 | Mediju monitorings, projektu uzraudzības, monitoringa, audita vizītes, projektu vērtēšanas ekpertu iesaiste saskaņā ar EK vadlīnijās valsts aģentūrām noteikto u.c. izdevumi JSPA darbības nodrošināšanai. |
| Biroja preces un inventārs | 1050 | Biroja preces darba procesa nodrošināšanai, t.sk. kancelejas preces, biroja papīrs, mazvērtīgais inventārs (vērtībā līdz 500 euro), u.c. |
| ***Kopā,*** | 195 502 |  |
| *tai skaitā:* |  |  |
| ES finansējums  | 97 751 | Atbilstoši informatīvā ziņojuma 50.2. apakšpunktā norādītajam finansējumam. |
| Valsts līdzfinansējums | 97 751 |  |

 55. Kopējais JSPA nepieciešamais finansējums (ES finansējums un valsts līdzfinansējums) programmas *Eiropas Solidaritātes korpuss* īstenošanai ir šāds:

55.1. kvalitātes pasākumiem 2021. gadā ministrijas budžeta apakšprogrammā 70.12.00 „Eiropas Kopienas programmu projektu īstenošana” valsts līdzfinansējums 5 234 *euro* un apropriācija ārvalstu finanšu palīdzības līdzekļu izmantošanai 99 443 *euro* apmērā;

55.2. valsts aģentūras darbības nodrošināšanai 2021. gadā ministrijas budžeta apakšprogrammā 70.10.00 “Jaunatnes starptautisko programmu aģentūra” valsts līdzfinansējums 97 751 *euro* un apropriācija ārvalstu finanšu palīdzības līdzekļu izmantošanai 97 751 *euro* apmērā;

 55.3. 2022. gadā un katrā no turpmākajiem gadiem ilgtermiņa saistībās plānot valsts līdzfinansējumu 2021. gada apmērā, precizējot atbilstoši Komisijas ikgadējās darba programmās paredzētajam faktiskajam ES finansējuma apmēram.

Pārējām šī informatīvā ziņojuma 50. punktā minētām ES finansējuma pozīcijām valsts līdzfinansējums nav nepieciešams.

**5. Valsts iestādes funkciju nodrošināšanai nepieciešamais valsts līdzfinansējums**

56. Ministrijas kā programmu valsts iestādes atbildības jomas un pienākumus nosaka regulas Nr. 2021/817 26. pants un regulas Nr. 2021/888 23. pants, kā arī Komisijas ikgadējās vadlīnijas valsts iestādēm uzraudzības un pārraudzības pasākumu veikšanai (*Guidelines for National Authorities on monitoring and supervision activities),* vadlīnijas valsts iestādēm par neatkarīgas revīzijas iestādes atbildību (*Guidelines for National Authorities in relation to the responsibilities of the Independent Audit Body),* paziņojumi par programmas īstenošanu *(Notes)*. ES dotācija valsts iestādes funkciju nodrošināšanai nav paredzēta.

57. Jau 2014.-2020. gada *Erasmus+* programmas īstenošanas posmā Komisija uzstādīja mērķi - mazināt administratīvo slogu mobilitāšu organizēšanā un mazināt papīra patēriņu. Eiropas 2017. gada decembra secinājumos[[18]](#footnote-18) **Eiropas Studentu kartes iniciatīva** (turpmāk - ESKI) ir identificēta kā viena no galvenajām darbībām, lai turpinātu “veicināt studentu mobilitāti un dalību izglītības un kultūras pasākumos”. Arī Eiropas Padomes rezolūcija par stratēģisko ietvaru Eiropas sadarbībai izglītības un apmācību jomā, virzoties uz Eiropas izglītības telpu[[19]](#footnote-19) kā vienu no augstākās izglītības konkrētām darbībām paredz veicināt turpmāku ESKI izmantošanu ar mērķi gūt labumu visiem mobilitātes studentiem Eiropā. ESKI paredz ikvienam studentam viegli un droši identificēties un reģistrēties elektroniski Eiropas augstākās izglītības iestādēs, pārceļoties uz studijām ārzemēs, tādējādi novēršot nepieciešamību veikt reģistrācijas procedūras uz vietas un veikt to papīra formātā, kas savukārt nozīmē būtiskus uzlabojumus informāciju tehnoloģiju arhitektūrā ESKI īstenošanai valsts un katras augstākās izglītības iestādes mērogā. Lai augstākās izglītības iestādes varētu mobilitātes dalībniekam nodrošināt vienoto autorizāciju un identifikāciju, tām būs jāizmanto Eiropā (un arī visā pasaulē) jau eksistējoša infrastruktūra ***eduGAIN***, kas savieno nacionālās identitātes federācijas augstākās izglītības sektorā visā pasaulē. Izmantojot *eduGAIN*, studenti var pieteikties savā universitātē un piekļūt visiem pakalpojumiem un resursiem citu valstu augstskolās. *eduGAIN* ietver vairāk nekā 55 dalībnieku federācijas[[20]](#footnote-20) visā pasaulē.

No 2021. gada augusta visām Eiropasaugstākās izglītības iestādēmir jānodrošina studentu autentifikācija, izmantojot tikai *eduGAIN*. Turklāt studentu mobilitātes procesos ir jāizmanto vairāki pakalpojumi, kuri ir saistīti dažādos posmos un kuriem jāspēj apmainīties ar datiem par mobilitātes studentiem. *eduGAIN* infrastruktūra Latvijā – LAIFE serviss (*Latvian Academic Identity Federation*)[[21]](#footnote-21) tika ieviesta 2012. gadā, taču lai noteiktajā termiņā varētu nodrošināt visu augstākās izglītības iestāžusākotnēju piekļuvi *eduGAIN* infrastruktūrai, ir nepieciešami gan jauni tehniskie risinājumi datu apmaiņas nodrošināšanai starp augstskolām un LAIFE (t.sk., identifikācijas nodrošināšana jeb IdP[[22]](#footnote-22), IdP tehniskā plānošana, IdP sākotnējā konfigurācija atbilstoši *eduGAIN* prasībām, jaunu IdP pieslēgšana LAIFE federācijai), gan arī jānodrošina *eduGAIn* infrastruktūras minimālo prasību uzturēšana. Minētā nodrošināšanai ir nepieciešams valsts līdzfinansējuma atbalsts 2021. gadam 50 000 *euro* apmērā, savukārt turpmākiem gadiem nepieciešamā atbalsta apmērs tiks precizēts. Informatīvā ziņojuma 7. tabulā veikts aprēķins par izmaksām 2021. gadā (augusts  - decembris).

7. tabula

**Eiropas Studentu kartes** iniciatīvas īstenošanas nodrošināšanai 2021. gadā

nepieciešamais līdzfinansējums, *euro*

|  |  |  |  |  |  |  |
| --- | --- | --- | --- | --- | --- | --- |
| **IdP** izveide | Vienība | Skaits | Izmaksas uz vienību, *euro* | Kopā | Augstskolu skaits | Kopā,*euro* |
| IdP tehniskā plānošana | h | 40 | 12 | 480 | 43 | 20 640 |
| IdP izveide un konfigurācija atbilstoši eduGAIN prasībām | h | 40 | 12 | 480 | 43 | 20 640 |
| Virtuālais serveris | mēn | 5 | 152,8 | 764 | N/A | 764 |
| Jauna IdP pieslēgšana | h | 2 | 12 | 24 | 22 | 528 |
| **LAIFE** uzturēšana |  |  |  |  |  |  |
| 4 tehniskie speciālisti | h | 16 | 60 | 960 | N/A | 960 |
| Servera izvietošanas izmaksas | eur | 60 | 60 | 60 | N/A | 60 |
| Pārvaldes grupa (4 cilvēki): LAIFE konstitūcijas, noteikumu aktualizācija, jauno dalībnieku uzņemšanas apstiprināšana, iekļaušanās eduGAIN globālajā kopienā un prasību atbilstību ievērošana, u.c. | h | 64 | 100 | 6 400 | N/A | 6 400 |
| ***Kopā*** | **50 000** |

58. Atbilstoši regulas Nr. 2021/817 26. panta 4. punktam un 29. pantam, kā arī regulas Nr. 2021/888 26. pantam, valsts iestāde izraugās neatkarīgu revīzijas iestādi (*Independent Audit Body*) (turpmāk – auditors), kas veic auditu par katras programmas administrēšanu valsts aģentūrās, ievērojot auditu reglamentējošo normatīvo aktu prasības. Auditors katra finanšu gada beigās sniedz Komisijai atzinumu (iekšējā audita ziņojumu un auditora viedokli)par valsts aģentūru vadības sagatavotām ikgadējām deklarācijām. Auditora atzinums veido pamatu apliecinājumam, ka, administējot programmu finansētās darbības, valsts aģentūru iekšējās kontroles sistēma un dotāciju piešķiršanai paredzēto līdzekļu pārvaldība izpildīta atbilstoši Komisijas noteikumiem.

59. Iekšējā audita pasākumi var tikt deleģēti ārējiem neatkarīgiem pakalpojumu sniedzējiem. Iepriekšējā programmu periodā līdz 2020. gadam ārpakalpojuma audita izmaksas tika paredzētas tikai *Erasmus+* programmas īstenošanas pārbaudei 6 467 *euro* apmērā katru gadu. Ņemot vērā, ka 2021.-2027. gada periodā ir jāauditē divas programmas - *Erasmus+* un *Eiropas Solidaritātes korpuss*, kuru ietvaros būs jāpārbauda programmu jaunās prasības un finansējums, kas salīdzinot ar iepriekšējo plānošanas periodu ir būtiski palielinājies, kā arī vienlaikus ir jāveic audita pārbaudes par iepriekšējā programmu periodā uzsākto projektu noslēgšanu, kas palielina audita pārbaužu apjomu, un ņemot vērā, ka audits ir jāveic divās ministrijas padotības iestādēs, rodas ārpakalpojuma audita izmaksu pieaugums. Salīdzinot ministrijā veiktos ārpakalpojuma audita iepirkumus, viena iepirkuma vidējās izmaksas ir 10 000 *euro*, neieskaitot PVN. Lai nodrošinātu neatkarīgu auditoru, kas noteikts atbilstoši Publisko iepirkumu likumam, nepieciešams no 2022. gada līdz 2028. gadam (ieskaitot) piešķirt ministrijai valstslīdzfinansējumu 12 100 *euro* apmērā katrā no gadiem.

**6. Nepieciešamais finansējums programmu īstenošanai**

**sadalījumā pa pasākumiem un gadiem**

****

****

****

**II. Turpmākā rīcība**

 Lai nodrošinātu Latvijas dalību *Erasmus+* un *Eiropas Solidaritātes korpuss* programmās un padarītu pieejamu finansējumu projektu īstenotājiem, ir nepieciešams atļaut ministrijai (VIAA un JSPA) uzņemties valsts budžeta ilgtermiņa saistības 2021.–2027. gada periodā, tās precizējot atbilstoši Komisijas ikgadējās darba programmās plānotajam finansējumam likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā.

 Programmas ***Erasmus+*** īstenošanai ir jānodrošina finansējums ministrijas budžetā katrā gadā šādā apmērā:

1. ministrijas budžeta apakšprogrammā **70.08.00** “Valsts izglītības attīstības aģentūra”:

 1.1. atbalsta pasākumu politikas reformām ieviešanai valsts līdzfinansējums 32 467 *euro* un ārvalstu finanšu palīdzības līdzekļi 97 400 *euro* apmērā;

 1.2. valsts aģentūras darbības nodrošināšanaivalsts līdzfinansējums 945 800 *euro* un ārvalstu finanšu palīdzības līdzekļi 945 800 *euro* apmērā.

2. ministrijas budžeta apakšprogrammā **70.10.00** “Jaunatnes starptautisko programmu aģentūra”:

 2.1. atbalsta pasākumu politikas reformām ieviešanai valsts līdzfinansējums 2021. gadā- 141 908 *euro*, 2022. gadā - 46 740 *euro* un turpmāk ik gadu līdz 2027. gadam - 46 740 *euro*, tai skaitā valsts līdzfinansējums priekšfinansējuma nodrošināšanai 2021. gadā - 95 168 *euro*, un ārvalstu finanšu palīdzības līdzekļi 2021. gadā - 34 423 *euro,* 2022. gadā - 129 591 *euro* un turpmāk ik gadu līdz 2027. gadam - 129 591 *euro* apmērā;

2.2. valsts aģentūras darbības nodrošināšanai valstslīdzfinansējums 604 692 *euro* un ārvalstu finanšu palīdzības līdzekļi 604 692 *euro* apmērā.

3. ministrijas budžeta apakšprogrammā **70.11.00** “Dalība Eiropas Savienības izglītības sadarbības projektos”:

3.1. atbalsta pasākumu politikas reformām ieviešanai valsts līdzfinansējums 2021. gadā- 94 806 *euro*, 2022. gadā - 132 712 *euro* un turpmāk ik gadu līdz 2027. gadam - 128 404 *euro* apmērā un ārvalstu finanšu palīdzības līdzekļi 2021. gadā - 387 399 *euro*, 2022.gadā - 470 178 *euro* un turpmāk ik gadu līdz 2027.gadam - 487 368 *euro* apmērā;

3.2. Eiropas Studentu kartes iniciatīvas īstenošanas nodrošināšanai valsts līdzfinansējums 2021. gadā - 50 000 *euro* apmērā;

3.3. neatkarīga auditora nodrošināšanai programmām *Erasmus+* un *Eiropas* *Solidaritātes korpuss* valsts līdzfinansējums 12 100 *euro* apmērā*.*

4. ministrijas budžeta apakšprogrammā **70.15.00** “Eiropas Savienības programmas Erasmus+ projektu īstenošanas nodrošināšana”:

4.1.mobilitātes aktivitāšu augstākajā izglītībā nodrošināšanai valsts līdzfinansējums 1 512 228 *euro* un ārvalstu finanšu palīdzības līdzekļi 7 561 140 *euro* apmērā, paredzot valsts līdzfinansējumu studējošo mobilitātes aktivitātei 20% apmērā no studējošo mobilitātes aktivitātes kopējā finansējuma un personāla mobilitātes aktivitātei 20% apmērā no personāla mobilitātes aktivitātes kopējā finansējuma;

4.2. mobilitātes aktivitāšu vispārējā izglītībā nodrošināšanai, tai skaitā pirmsskolas izglītībā, ārvalstu finanšu palīdzības līdzekļi 2 482 060 *euro* apmērā;

4.3. mobilitātes aktivitāšu profesionālajā izglītībā nodrošināšanai ārvalstu finanšu palīdzības līdzekļi 3 294 036 *euro* apmērā;

4.4. mobilitātes aktivitāšu pieaugušo izglītībā nodrošināšanai ārvalstu finanšu palīdzības līdzekļi 585 642 *euro* apmērā;

4.5. atbalsta pasākumu politikas reformām „*Starptautiskās mācību un sadarbības aktivitātes*”ieviešanai valsts līdzfinansējums 31 448 *euro* un ārvalstu finanšu palīdzības līdzekļi 597 504 *euro* apmērā;

4.6. jaunatnes jomai ārvalstu finanšu palīdzības līdzekļi 4 076 222 *euro* apmērā.

 Programmas ***Eiropas*** ***Solidaritātes korpuss*** īstenošanai ir jānodrošina finansējums ministrijas budžetā katrā gadā šādā apmērā:

 1. ministrijas budžeta apakšprogrammā **70.10.00** “Jaunatnes starptautisko programmu aģentūra” valsts aģentūras darbības nodrošināšanai valsts līdzfinansējums 97 751 *euro* un ārvalstu finanšu palīdzības līdzekļi 97 751 *euro* apmērā;

 2. ministrijas budžeta apakšprogrammā **70.12.00** “Eiropas Kopienas programmu projektu īstenošana” kvalitātes pasākumu īstenošanai valsts līdzfinansējums 5 234 *euro* un ārvalstu finanšu palīdzības līdzekļi 99 443 *euro* apmērā;

3.ministrijas budžeta apakšprogrammā **70.12.00** “Eiropas Kopienas programmu projektu īstenošana” Eiropas Solidaritātes korpuss projektiem ārvalstu finanšu palīdzības līdzekļi 1 282 837 *euro* apmērā.

Iesniedzējs:

Izglītības un zinātnes ministre A.Muižniece

Vizē:

 Valsts sekretāra vietnieks –

 Sporta departamenta direktors,

valsts sekretāra pienākumu izpildītājs E.Severs

02.07.2021. 9:40

10 640

E.Vīka, 67047707, evi.vika@izm.gov.lv

I.Anča, 67047760, ilona.anca@izm.gov.lv

1. http://tap.mk.gov.lv/lv/mk/tap/?pid=40333809&mode=mk&date=2014-09-16 [↑](#footnote-ref-1)
2. http://tap.mk.gov.lv/mk/tap/?pid=40404237 [↑](#footnote-ref-2)
3. http://tap.mk.gov.lv/lv/mk/tap/?pid=40475454 [↑](#footnote-ref-3)
4. Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (https://eur-lex.europa.eu/legal-content/LV/TXT/PDF/?uri=CELEX:32020R2093&from=lv) [↑](#footnote-ref-4)
5. https://eur-lex.europa.eu/legal-content/EN/TXT/?uri=CELEX%3A32021R0817&qid=1622186232554 [↑](#footnote-ref-5)
6. EUR-Lex - 32021R0888 - EN - EUR-Lex (europa.eu) [↑](#footnote-ref-6)
7. https://eur-lex.europa.eu/legal-content/en/TXT/?uri=CELEX%3A52018DC0050

“Ziņojums par Erasmus+ programmas īstenošanu un ietekmi Latvijā no 2014. līdz 2016.gadam“ (angļu valodā): https://www.izm.gov.lv/lv/erasmus-2014-2020 [↑](#footnote-ref-7)
8. https://eur-lex.europa.eu/legal-content/LV/TXT/?uri=uriserv%3AOJ.C\_.2021.066.01.0001.01.LAV&toc= OJ%3AC%3A2021%3A066%3AFULL [↑](#footnote-ref-8)
9. Eiropas Savienības Padomes un Padomē sanākušo dalībvalstu valdību pārstāvju rezolūcija par regulējumu Eiropas sadarbībai jaunatnes jomā: Eiropas Savienības jaunatnes stratēģija 2019.–2027. gadam: https://eur-lex.europa.eu/legal-content/LV/TXT/PDF/?uri=CELEX:42018Y1218(01)&from=LV [↑](#footnote-ref-9)
10. https://eur-lex.europa.eu/legal-content/EN/TXT/PDF/?uri=uriserv:OJ.C\_.2020.415.01.0001.01.ENG   [↑](#footnote-ref-10)
11. Padomes un Padomē sanākušo dalībvalstu valdību pārstāvju rezolūcija par Eiropas Savienības sporta darba plānu (2017. gada 1. jūlijs – 2020. gada 31. decembris): https://eur-lex.europa.eu/legal-content/LV/TXT/PDF/?uri= CELEX:42020Y1204(01)&from=LV [↑](#footnote-ref-11)
12. https://ec.europa.eu/programmes/erasmus-plus/resources/documents/2021-annual-work-programme-erasmus-union-programme-education-training-youth-and\_en [↑](#footnote-ref-12)
13. https://www.pkc.gov.lv/lv/nap2027 [↑](#footnote-ref-13)
14. **“**[*Erasmus Student Network*](https://esn.org/about)***”*:**<https://esn.org/about-esn> [↑](#footnote-ref-14)
15. Izglītības attīstības pamatnostādnes *Nākotnes prasmes nākotnes sabiedrībai* 2021.-2027. gadam:http://tap.mk.gov.lv/lv/mk/tap/?pid=40492545&mode=mk&date=2021-06-22 [↑](#footnote-ref-15)
16. 2021. gada darba programmas 16. tabulā „National Working groups for Structured Dialogue” [↑](#footnote-ref-16)
17. Eiropas Komisijas Izglītības, audiovizuālās jomas un kultūras izpildaģentūra (EACEA) [↑](#footnote-ref-17)
18. European Council meeting (14 December 2017) – Conclusions https://www.consilium.europa.eu/media/32204/14-final-conclusions-rev1-en.pdf [↑](#footnote-ref-18)
19. Council Resolution on a strategic framework for European cooperation in education and training towards the European Education Area and beyond (2021-2030), https://www.consilium.europa.eu/media/48584/st06289-re01-en21.pdf [↑](#footnote-ref-19)
20. Participants, https://technical.edugain.org/status [↑](#footnote-ref-20)
21. ##  Latvian academic identity federation LAIFE, <https://laife.lanet.lv/>

 [↑](#footnote-ref-21)
22. Identity Provider [↑](#footnote-ref-22)